आलोक कुमार आ खेसारीलाल के नया धमाल – Anjoria\nभोजपुरी परदा पर लगातार सात गो सुपरहिट फिल्म देबे वाला भोजपुरी के सबले सफल निर्माता आलोक कुमार आ भोजपुरी के नयका सुपरस्टार खेसारी लाल यादव के जोड़ी एक बेर फेरू बॉक्स ऑफिस पर धमाल मचावे के तइयार बा. पिछला साल के सबले बड़की ब्लॉकबस्टर ‘‘साजन चले ससुराल’’ दे चुकल निर्माता आलोक कुमार आ अभिनेता खेसारीलाल के जोड़ी 10 मई से एगो सम्पुर्ण मनोरंजक फिल्म ‘‘देवरा पे मनवाँ डोले’’ लेके आवत बिया. एकर निर्देशक हउवें प्रेमांशु सिंह जे साजन चले ससुरालो के निर्देशक रहलें.\nफिल्म में खेसारीलाल यादव संगे स्मृति सिन्हा, अंजना सिंह, रानी चतुर्वेदी, प्रकाश जैस, अनुप अरोड़ा, माया यादव, पुनम सिंह, विनोद मिश्रा, सतेन्द्र सिंह, सुभा, संतोष श्रीवास्तव, सत्यप्रकाश, अखिल तिवारी, अनिता रसतोगी, संजीव झा अउर ब्रजेश सिंह के प्रमुख भुमिका बा. एकर प्रोमो आ ट्रेलर जेही देखले बा से ही एकरा के एह साल के सबले बड़ हिट फिल्म मान लिहले बा. दर्शको एकर बेताबी से इंतजार करत बाड़े.\nसंयोगिता फिल्मस् आ सी.पी.आई. मूविज के प्रस्तुति ‘‘देवरा पे मनवा डोले’’ 10 मई से बिहार के सिनेमाघरन में रिलीज होखे जात बा. निर्माता आलोक कुमार एकरा सफलता खातिर पूरा आश्वस्त बाड़े.\nनिसार खान भोजपुरी फिल्मों में


ह्वाइट हाउस में बइठ के ओबाम जी मुनीमजी स्टाइल में खाता बही चेक करत रहलन आ जरदारी गिलानी खड़ा खड़ा हिसाब किताब के जवाब देत रहे लोग.\nयस जरदारी, तहरा १५.६० करोड़ डालर मिले के रहुवे, बाकिर हिसाब ठीक नइखे, एहसे साढ़े पांचे करोड़ काट लिहल जाई. बहुते गड़बड़ बा. आपन खाता सत्यम के आडिटर प्राइसवाटर हाउसवालन से बनवावेलऽ का ? आ ई आतंकवाद से लड़े का नाम पर तोहार फारेन ट्रावेल, फारेन बंगला पर खरचा काहे देखावल गइल बा ?\nओबामा जी, पाकिस्तान के सुधारे खातिर हमरा पेरिस न्यूयार्क घुमे के पड़े ला. अबहियें स्विट्जरलैण्ड में डअवोस जात बानी. अतना ना घुमीं त कइसे पता लागी कि पाकिस्तान कतना पिछड़ गइल बा ? राउरे ह्वाइट हाउस देख के हमरा पता चलल कि पाकिस्तान कतना पिछड़ल बा. पाकिस्तान के प्रेसिडेंट के पचास बंगला में से एकहूं अइसन नइखे. पाकिस्तान के पिछड़ापन से निकालल हमार जिम्मेदारी नू बा.\nए जरदारी, मांगे के भीख घूमे के फारेन. अइसनका धांसू शूट पहिरले बाड़ऽ. अतना हवाई जहाजन में उड़ेलऽ. अतना बंगला मेंटेन करे लऽ ?\nओबामा जी, देखीं. रउरा अनेरे फेंटत बानी. अमेरिका से भीख मांगल हर पाकिस्तानी प्रेसीडेण्ट के प्रोफेशनल काम हऽ आ धांसू बंगला आ जहाज मेंटेन कइल परसनल काम हऽ. प्रोफेशनल काम में कतहीं कफनो कमी लउकत होखो त बतलाईं. परसनल लाइफ में काहे ताकाझांकी करत बानी ?\nआ जरदारी, एगो सिपाही के जूता के रेट तू हजार डालर देखवले बाड़ऽ हिसाब में, ई का हऽ ?\nओबामा जी, हिन्दुस्तान का हिसाब से हमरा हिसाब के मत तउलीं. ओहिजा सिरिफ नेता खालें. हमार हियां आर्मी, आईएसआई, नेता सबके साथ ले के चले पड़ेला. लोकतंत्र ना होखला से बहुते दिक्कत बा. हम लोकतंत्र खातिर लड़ाई लड़ रहल बानी. खालि नेते खाई त हिसाब कमे के बनी. लोकतंत्र पूरा आवते हिसाब के गड़बड़ी दूर हो जाई. रउरे समुझाईं आर्मी वालन के, आईएसआई वालन के. हमार त सुनबे ना करऽ सन. आ रउरे देखीं, हिसाब किताब का चलते हमरा कतना सुने के पड़त बा. वइसे हमार निहोरा बा कि ई हिसाब किताब जांचे के काम हिन्दुस्तान के सीबीआई के सँउप दीहिं. सुनले बानी कि ओहिजा जवन हिसाब जाला बीस पचीस साल का पहिले बाहरे ना निकल पावे.\nखामोश जरदारी, एह मामिला में इंडिया, सीबीआई कहाँ से आ गइल ? इंडिया हमरा से भीख ना मांगे, तू मांगे लऽ. हमरा भीख के हिसाब चाहीं.\nओबामा जी, रूल के बात बा. भीख के आडिट ना कइल जाला.\nबाकिर जरदारी, हमरो देश में दिक्कत बा. तोहरा के भीख कइसे दे दीं ?\nओबामा जी, अब रउरा देश का वजह से हम काहे संकट झेलीं. भीख देबे में कई गो देश अइसहीं आनाकानी करे लगिहन त हमार त बहुते बड़ रकम फँसि जाई. वइसहूं रूल इहे बा कि भीख के आडिट ना होखे.\nसांचे कहत बाड़ऽ जरदारी जी, भीख के आडिट कतहूं ना होला. बाकिर ई बतिया ओबामा जी बूझस तब नू..


ट्रक आ मोटरसाईकिल के टक्कर से दू गो नवहियन के मौत – टटका खबर\nट्रक आ मोटरसाईकिल के टक्कर से दू गो नवहियन के मौत\nछपरा 14 नवम्बर (वार्ता) सारण जिला के बनियापुर थाना इलाका के मुस्लिमपुर गांव का नियरा काल्हु देर रात एगो ट्रक आ मोटरसाईकिल के टक्कर से दू गो नवहियन के मौत हो गइल.\nपुलिस बतावतिया कि जनता बाजार इलाका के बसही गांव के तीस बरीस के दीपक कुमार आ बाइस बरीस के सोनू काल्हु देर रात एगो समारोह मे शामिल होखला का बाद मोटरसाईकिल से घरे लवटत रहले जब मुस्लिमपुर गांव के नियरा सामने से आवत एगो ट्रक के चपेटा मे आ गइल लोग. एह हादसा में दुनु जने के मौत ओहिजे हो गइल.\nदुर्घटना का बाद ड्राइवर ट्रक लेके परा गइल.\nTags: छपरा, बनियापुर


भोजपुरी विशेष: किशोर दा के भोजपुरी कनेक्शन – Sabhi Jankari\nभोजपुरी विशेष: किशोर दा के भोजपुरी कनेक्शन\nज़िन्दगी का सफ़र है ये कैसा सफ़र कोई समझा नहीं, कोई जाना नहीं… अपना जादुई आवाज़ अउर अनोखा अंदाज से एह गीत के शब्द-शब्द के रूह तक पहुँचा देवे वाला उ गायक दुनिया भर के संगीत प्रेमी के दिल के ओतने करीब बा जेतना कि ई गीत ज़िन्दगी के सच्चाई के करीब बा. उ गायक मतलब किशोर कुमार, किशोर दा. इहे महिनवा ह. साल 1987 तारीख़ 13 अक्टूबर. दिल के दौरा पड़ल आ किशोर दा दुनिया छोड़ देलें. अभी उमिरे का रहे. मात्र 58 साल.4अगस्त 1929 के त जनम भइल रहे. 58 कवनो जाये के उमिर थोड़े ह. ओह दिन उनका भईया के जन्मदिन रहे. भईया माने अशोक कुमार. जन्मदिन के महफ़िल में दादा मुनि के बबुआ आभास कुमार यानी कि किशोर कुमार के गाना गावे के रहे. सभे जानत रहे कि किशोर दा मूडी हउअन, मनमौजी हउअन बाकिर हेतना मूडी, हेतना मनमौजी कि महफ़िल ना दुनिये के अलविदा कह देलें. तब एक बार फेर उ गीत सउँसे दुनिया के दिलोदिमाग पर घंटी के तरह बाजल – ‘ज़िन्दगी का सफ़र है ये कैसा सफ़र कोई समझा नहीं, कोई जाना नहीं….’\nपूरा दुनिया के अपना गायिकी से दीवाना बनावे वाला किशोर दा हिंदी के अलावा कई गो भाषा में गीत गवलें. भोजपुरी में त अपना अंतिम समय ले गीत गवलें. गवलें कि ‘जाने कइसन जादू कइलू, मंतर दीहलू मार, हम त हो गइनी तोहार, ए साँवर गोरिया’ गवलें कि ‘जइसे बदरा में बिजुरिया, तोहार लचकेला कमरिया, हमरा जियरा मचले ना… अतने ना इहो गवलें कि ‘करबs कोटि जतन हे भाई / सबहीं नचावत राम गोसाईं …’ आ जवन गवलें अपना अंदाज में गवलें बाकिर भोजपुरिआ मिजाज में गवलें. किशोर दा के कनेक्शन खाली भोजपुरी गीते से ना रहे, भोजपुरी क्षेत्र से भी रहे, बिहार से भी रहे, भोजपुरिआ लोग से भी रहे. एही से आज हम किशोर दा के भोजपुरी कनेक्शन पर बात करत बानी. किशोर दा भारतीय सिनेमा के बाकमाल गायके ना अद्भुत अभिनेता अउर रोचक इंसान रहलें. उ हिंदी फिल्मन खातिर सबसे अधिक सदाबहार नगमा गवले बाड़न आ सर्वाधिक आठ बार सर्वश्रेष्ठ गायक के फिल्म फेयर पुरस्कार भी जीतले बाड़न.\nउनका अमर हो चुकल हिंदी गीतन से त श्रोता वाकिफ बड़ले बाड़न लेकिन बहुत कम लोग के ई मालूम बा कि भोजपुरी फिल्म के भी कई गो हिट गीत किशोर दा के आवाज़ में बा. हालांकि उ बंगाली, मराठी, मलयालम आदि भाषा में भी गीत गवले बाड़न. किशोर दा आपन अंदाज़ भोजपुरियो में ना बदलले. हिंदी आ अन्य भाषा के गीतन के जइसन भोजपुरी गीतन में भी किशोर दा आपन अंदाज के बरकरार रखले बाड़न. उनकर खिलखिलात अउर अक्खड़पन वाला अंदाज एहू जा बरकरार बा, जवन कि भोजपुरी गीत में चार चांद लगा देले बा. जवना समय किशोर दा भोजपुरी फिलिम में गावत रहलन ओह समय भोजपुरी सिनेमा के स्वर्णकाल रहे. जब एक से बढ़ के एक अमर फिलिम आ गाना के निर्माण भइल. किशोर दा के सबसे मशहूर भोजपुरी गाना धरती मईया फिल्म से बा – ‘जाने कईसन जादू कइलू, मंतर दिहलू मार, हम त हो गइनी तोहार, ए सांवर गोरिया. इ गाना कुणाल सिंह आ गौरी खुराना पर फिल्मावल गइल बा. ई फिल्म 1981 में रिलीज़ भइल रहे.गीतकार लक्ष्मण शाहाबादी आ संगीतकार चित्रगुप्त के जादू एह गाना में दिखल बा. तब ई जोड़ी भोजपुरी फिल्म जगत में हलचल मचवले रहे. किशोर कुमार भगवान शंकर पर भोजपुरी में भी एगो गाना गवले रहलन जवना के उनका हिंदी क्लासिक हिट गाना ‘जय जय शिवशंकर, कांटा लगे न कंकड़’ के भोजपुरी विकल्प के रूप में देखल जा सकत बा. शत्रुघ्न सिन्हा के जवानी के दिन के भोजपुरी फिल्म ‘बिहारी बाबू’ में ई गाना रहे, बोल रहे ‘अगड बम बमक बमक बम बोल बबुआ’. किशोर दा अइसन कठिन शब्द वाला गीत गावे खातिर मशहूर रहलन. ई फिल्म 1985 में रिलीज़ भइल रहे. ब्रजकिशोर दुबे जी के लिखल एह गीत के संगीत देले रहनी चित्रगुप्त जी.\nकिशोर दा और अशोक कुमार के बिहार कनेक्शन\nकिशोर दा अउर उनकर बड़ भाई आ हिंदी सिनेमा के सुपरस्टार अशोक कुमार उर्फ दादा मुनि खण्डवा मध्यप्रदेश में पैदा भइल रहे लोग. उनकर मामा के घर बिहार के भागलपुर में रहे. किशोर दा के मामा शानू मुखर्जी राज घराना से जुड़ल रहलन अउर उ पूरा परिवार के साथे भागलपुर में ‘राजबाटी’ नाम के एगो हवेली में रहत रहलन. किशोर दा अउर अशोक कुमार गर्मी के छुट्टी बितावे खातिर एजा अपना माई के साथे आवत रहे लोग. किशोर दा एजा बगीचा में जा के खूब आम खात रहलन. उनकर बड़ भाई अशोक कुमार के ससुराल भागलपुर में ही रहल. उ अपना पत्नी शोभा चटर्जी से एहिजे मिलल रहलन. फेर ओह लोगन के बीच में प्यार-मोहब्बत हो गइल अउर बाद मे धूमधाम से शादी भइल.\nभोजपुरी विशेष: जब लोकसभा में गूंजलs फिलिमी गीत—कवन गीत लालू जी गवले अउर कवन गीत रवि किशन\nत एह तरे बचपने में किशोर दा के नेह-नाता भोजपुरी से जुड़ गइल रहे. 1984 में एगो फिल्म आइल- बँसुरिया बाजे गंगा तीर. एह फिल्म में किशोर दा के आवाज़ में एगो मस्ती भरल गीत बा – पीयर धोतिया, मलमल के चोलिया, मुंह में मगहिया पान, आई हो दादा / गोरकी, पतरकी मरलस जान … दुसरका चित्रगुप्त कहल जाए वाला श्याम सागर के संगीत से सजल बा इ गीत. किशोर दा के एगो अउरी भोजपुरी गीत ‘जइसे बदरा में बिजुरिया, तोहार लचकेला कमरिया, हमरा जियरा मचले ना’ भी बहुते हिट भइल रहे. ई गाना फिलिम ‘गंगा के तीरे तीरे’ में फिल्मावल गइल रहे. ई फिलिम 1986 में रिलीज भइल रहे. गीत लिखले रहलें राजपति जी आ संगीत चित्रगुप्त जी के रहे. ओही साल यानी कि 1986 में एगो फिल्म आइल – सबहीं नचावत राम गोसाईं. एह फिल्म में दू गो अद्भुत गीत किशोर दा गवलें.\nमानस मुखर्जी के संगीत आ पंडित विद्या सागर के लिखल ई दुनो गीत जीवन दर्शन बा.\nकेने-केने जाईं, केकरा से, जा सुनाईं\nदुःख होला रे पिरितिया में, बड़ा दुःख होला\nआ दूसरका गीत –\nकरबs कोटि जतन हे भाई / सबहीं नचावत राम गोसाईं\nएह दुनों गीतन में किशोर दा के दर्द उमड़ पड़ल बा.\nकिशोर दा रहते त कुछ अउर अनमोल गीत भोजपुरी के हिस्सा में आइल रहित. लेकिन का कहीं? हिंदी में उनकर एगो गावल एगो गीत बा- ‘रोते रोते हँसना सीखो, हँसते हँसते रोना / जितनी चाभी भरी राम ने, अरे उतना चले खिलौना’ किशोर दा नाम के एह खिलौना के एतने चले के रहे. उ चुपके से चल गइलें बाकिर उनकर गीत गूँजत बा, गूँजत रही संगीत में अनंत आकाश में जब तक सूरज चाँद रही. (लेखक मनोज भावुक भोजपुरी सिनेमा के इतिहासकार हैं. )\nNext Read: IPL LIVE UPDATE: जीत के बाद बोले धवन- हम लकी हैं कि हमारे पास अच्छे गेंदबाज़ हैं »\nBhojpuri ArticlesBhojpuri NewsbollywoodKishore KumarKishore Kumar Songs\nअपनी जाति के लोगों से तेजस्वी को वोट देने की अपील कर रहे हैं विधान पार्षद सुनील सिंह\n5 नवंबर से खेले जाएंगे IPL 2020 के प्‍लेऑफ मुकाबले, BCCI ने जारी किया शेड्यूल\nक्रिकेट में तो चौका लगाया, पर राजनीति की जंग में बाकी है तेज प्रताप की बैटिंग\nउद्धव ठाकरे ने BJP को दी चुनौती- मेरी सरकार गिराकर दिखाएं, फिर देखें क्या होता है\nIPL 2020: हार्दिक पंड्या ने9गेंद पर बनाए 8 रन, फिर अगली 12 गेंदों पर जड़े7छक्‍के और2चौके\nफिल्म ‘वीरे दी वेडिंग’ का बनेगा सीक्वल, डिलवरी के बाद शूटिंग शुरू करेंगी करीना कपूर खान


पवन सिंह बनलन ‘कुली’ – Anjoria\nपवन सिंह बनलन ‘कुली’\nभोजपुरी फिलिमन के सुपरस्टार पवन सिंह अब कुली बन गइल बाड़न. अपना अगिला फिलिम ‘सईया जी दिलवा मांगेले’ में पडन सिंह कुली के भूमिका में नजर अइहें.\nपवन सिंह के नायिका बाड़ी मोनालिसा. फिलिम में देखावल गइल बा कि कुली पवन कवना तरह अमीर बाप के बेटी मोनालिसा के आपन बनावत बाड़न. फिलिम में पवन सिंह के शानदार एक्शनो देखे के मिली.\nफ्युचरविज एडवटाईजिंग प्रा०लि०, संदीप श्रीवास्तव फिलिमस् इन एसोशिएशन विथ मॉ केला फिलिमस् धीरेन्द्र चौबे प्रस्तुत, निर्माता संदीप श्रीवास्तव आ सुनील ओझा, निर्देशक राजकुमार आर० पाण्डेय, गीतकार विनय बिहारी, संगीतकार राजेश गुप्ता, एक्शन दिलीप यादव, संपादक जीतेन्द्र सिंह जीतू.\nफिलिम में पवन सिंह आ मोनालिसा का साथे आनंद मोहन, सीमा सिंह, आ ब्रजेश त्रिपाठी के प्रमुख भूमिका बा.\nफिलिम आगिला महीना रिलीज होखी.\nसईंया जी दिलवा मांगेले\nभोजपुरी के सबले महंग नायिका हई पाखी हेगड़े


फौजी चौदह अक्टूबर के मुंबई में रिलीज होखी – Anjoria\nबिहार में अपना सफलता के झंडा गाड़ चुकल “फौजी” के मुंबई में पन्द्रह गो थियेटर में रिलीज कइल जा रहल बा. मुंबई में फिल्म के वितरक बाड़े श्रीनाथ जी प्रोडक्शन के राजेश सिंह. पराग पाटील के निर्देशन में बनल एह फिल्म के कहानी आ पटकथा पराग पाटिल लिखले बाड़े, आ संवाद जितेन्द्र सुमन के लिखल ह. संगीत राज सेन आ आरपी ठाकुर के बावे, गीत विनय बिहारी के आ एक्शन मंगल फौजी के बा. नृत्य निर्देशन ओमी के आ कैमरा संचालन जगमिंदर हुण्डाल के हवे. फिल्म के मुख्य कलाकार हउवें शिवम तिवारी, रानी चटर्जी, मनोज टाइगर, सुधीर दली, समीर शेख वगैरह.


देश दुनिया के खबर भोजपुरी में (बुध, 1 अप्रैल 2015) – टटका खबर\n(मंगल, 31 मार्च के खबर)\nरेल गाड़ियन के बढ़त संख्या का चलते होखे वाला देरी कम करे खातिर रेलवे बक्सर से मोकामा का बीच, इलाहाबाद से बक्सर का बीच, आ सोननगर से धनबाद का बीच एगो रेल लाइन अउरी बढ़ावे के फैसला कइले बिया. एहमें समय जरूर लागी बाकिर रेलवे एह पर काम शुरु करे के प्रक्रिया चला दिहले बा. पटना के महेन्द्रू कार्यालय में पत्रकारन से बतियावत रेल राज्य मंत्री मनोज सिन्हा कहलन कि बिहार सरकार के बेरुखी का चलते अबले पाटलिपुत्र टीसन पर रेल के आवाजाही शुरू नइखे हो सकल जब कि सब कुछ पिछला अढ़ाई साल से तइयार बा.\nचार अप्रैल के हनुमान जयंती पड़त बा आ एही दिने चइत पूरनमासिओ होला. बाकिर अबकी साल एही दिने चंद्रग्रहणो लागे वाला बा जवन उपरि बेरा पौने चार बजे से शुरू हो के साँझ सवा सात बजे ले रही. अबकी के गरहन कन्या राशि वालन पर बा एहसे कन्या राशि वाले गरहन मत देखीहें.\nपंडित मदन मोहन मालवीय के मिलल भारत रत्न का बाद परिवार के आपसी कलह सामने आइल बा. बतावल जात बा कि उनुका पौत्रवधू सरस्वती मावीय चाहत रहली कि सम्मान पहिले मालवीय जी के जनम स्थान इलाहाबाद ले आइल जाव बाकिर परिवार के कुछ लोग के कहना रहे कि पहिले काशी हिन्दू विश्वविद्यालय ले जाइल जाव. सम्मान मिलला का बाद ओकरा के बीएचयू कुलपति के दे दिहल गइल जे ओकरा के लेके मंगल का दिने सिंहद्वार पर मालवीय जी के मूर्ति का सोझा रखलन आ फेर ले के मालवीय भवन आ विश्वनाथमंदिर ले गइलन. ओहिजा अभिषेक का बाद फेरू मालवीय भवन ले आइल गइल.\nछपरा जेपी विश्वविद्यालय कुलपति का डेरा पर भइल विवि सिंडिकेट के बइठक में पौने तीन अरब घाटा के बजट पास कइल गइल. भीतर बइठक चलत रहुवे आ बाहर में विद्यार्थी विरोध में नारा लगावत रहले.\nछपरा में रैली करत जीतन राम माँझी कहलन कि जनता परिवार में नीतीश आ लालू के गइलो का बाद जदयू के जीतनराम चलावत रहीहें. कहलन कि लोग खूब बूझत बा कि जनता परिवार के एका कवना काम ला होखत बा. एह सभा में मंच पर मौजूद नरेन्द्र सिंह अचके में उठ के चल दिहलन. बतावल जात बा कि उनकर नाराजगी मंच पर साधु यादव के मौजूदगी से रहुवे.\nछपरा जिला के कोपा इलाका के कुमना में चेचक पसरला से अनेके लोग बीमार पड़ गइल बा. लोग स्वास्थ्य विभाग से जल्दी से जल्दी एह बारे में कुछ करे के माग करत बा.\nहालही में सिवान जिला के गुठनी इलाका के टेकनिया गाँव में एगो कस्टम इंसपेक्टर का घरे भइल लूट का मामिला में कवनो नजदीकि के शामिल रहला के अनेसा जतावल जात बा. एह लूट में 55 लाख के गहना आ 75 हजार रुपिया के नगदी लूट लिहल गइल.\nबेतिया के साहू जैन विद्यलाय लौरिया में सोमार का दिने एके साथ पन्द्रह गो जोड़ा के बिआह करावल गइल. बरखा का बाबावजूद सबकुछ आराम से निपटावल गइल.\nबेतिया के संतघाट में एगो फर्जी नर्सिंग होम पर छापा मार के नर्सिंग होम के सील कर दिहल गइल. इंटर पास डाक्टरी करे वाला फर्जी डा॰ एन॰ अंसारी फरार हो गइल रहे. खास बात ई कि शिकायत ओकरे बीबी कइले रही कि उनका शौहर का लगे कवनो डिग्री नइखे बाकिर उ आपरेशन तक करत बाड़े जवना से लोग के जान के खतरा बा.\nवीर कुंवर सिंह विवि के आदेश बा कि प्रोफेसर लोग कालेज में कम से कम पाँच घंटा मौजूद रही आ विद्यार्थियन के 75 फीसदी हाजिरी जरुरी होखी इम्तिहान देबे खातिर.\nसुपौल के हरियाही में एगो पेट्रोल पंप से पौने दू लाख रुपिया लूट ले गइले दू गो मिटर साइकिल से आइल मुँह तोपले पाँच गो अपराधी. कर्मचारियन के चार गो मोबाइलो छीन ले गइल बाड़े सँ.\nआरा बक्सर रेलखंड पर बिहियां टीसन के पुरुवारा गुमटी का लगे विक्रमशीला एक्सप्रेस से गिर के एगो साठ साल के आदमी के मौत हो गइल. ओकर पहचान साबित ना हो पावल.\nरोहतास के कोचस इलाका के पदमसी टिहरा गाँव में अकेले रहत 75 बरीस उमिर के एगो आदमी के खाना बनावत घरी लागल आग से मौत हो गइल. ओकर बेटा बनारस में रहेला.\nगोरखपुर के बशारतपुर शाहपुर के अशोकनगर कालोनी में रहे वाला एगो रिटायर्ड बैंक मैनेजर का घर में सोमार का रात डकैती पड़ल आ विरोध करे वाला बेटा के राड से मार के घवाहिल क दिहले सँ डकैत. पुलिस मेंं पन्द्रह लाख के गहना लूटे के शिकायत लिखावल गइल बा जबकि लूट सत्तर लाख के बतावल जात बा.\nचुनाव का बेरा जनता से कइल वादा पूरा करत मोदी सरकार गोरखपुर के उर्वरकनगर के खाद कारखाना फेरू से चालू करे के फैसला क लिहले बिया आ अब बीसो बरीस से अधिका समय से बंद चलत कारखाना फेरू चले लागी. एह से पूर्वांचल के औद्योगिकरण के राह खुल जाई.\nगोरखपुर के घासीकटरा में एगो यतीमखाना में रहे वाला छह साल के लड़िका के लाश बाथरूम से मिलल बा. ओह लड़िका के बाप मर गइलें त सब्जी बेच के गुजारा करे वाली महतारी ओकरा के यतीमखाना में राख दिहले रहुवे चार बरीस पहिले. पुलिस के कहना बा कि लाश के पोस्टमार्टम का बादे पता चल पाई कि मौत कइसे भइल.\nमहाराजगंज के तरकुलवा में तीन गो लड़िकन के कुछ लड़िका मामूली विवाद में पिटाई क दिहल जवना से भुलनापुर के एगो नवही के मौत हो गइल.\nआजु से रेल आरक्षण में दलालन के दाल गले में दिक्कत होखी काहे कि सिस्टम मे बदलाव क दिहल गइल बा. ओकनी के तरह तरह के गोरखधंधा के काट निकाल लिहल गइल बा बाकिर इहो तय बा कि जल्दिए दलालो आपन तरीका बदल लीहें आ कुछ नया लोचा खोज निकलिहें. आखिर ई ओकनी के कमाई के सवाल बा.\nविकास विरोधी कांग्रेस आ पिछलगुआ गोलन के विरोध का बावजूद केन्द्र सरकार भूमि अधिग्रहण अध्यादेश दोबारा ले आवे के फैसला क लिहले बिया आ नौ गो संशोधन का साथे अध्यादेश के राष्ट्रपति के मंजूरी खातिर भेज दिहल गइल बा.\nअपना साथियन के कमीना बतावे वाला केजरीवाल के पार्टी आआपा के टूटे के अनेसा बढ़ गइल बा. बाकिर पूरा मामिला 14 अप्रेल ले साफ होखे के उमेद लगावल जात बा.\nगुजरात विधानसभा से आतंकवाद आ संगठित अपराध रोके वाला ‘गुजकोका’ विधेयक का जगहा ‘गुजटोका’ विधेयक पारित क दिहल गइल बा. कांग्रेसियन आ कुछ सेकूलरन के एह विधेयक से आपत्ति बा काहें कि एहसे फसाद करेवाला आतंकियन के जिनिगी कठिन बना दिहल जाई. देखल जाव कि राष्ट्रपति एह बेर का फैसला लेत बाड़न. पिछला यूपीए सरकार का दौरान गुजरात के गुजकोका कानून के दू बेर नामंजूर कर दिहल रहे राष्ट्रपति किहां से.\nTags: News in Bhojpuri, कोचस, गोरखपुर, छपरा, बेतिया, भारत रत्न, भोजपुर, भोजपुरी में खबर., महाराजगंज, मालवीय, वाराणसी, सासाराम, सिवान


खबर भोजपुरी में (बुध, 10 दिसंबर 2014) – टटका खबर\n(मंगल9दिसंबर के खबर)\nहालैण्ड के हरवाला बाद खुशी जतावत भारत के हाॅकी टीम.\nजम्‍मू कश्‍मीर आ झारखंड विधानसभा चुनाव के तिसरका दौर के वोटिंग मंगल का दिने शांति से पूरा हो गइल. जम्‍मू कश्‍मीर में 58 फीसदी आ झारखंड में 61 फीसदी वोटर आपन वोट करे अइलें.\nसरकार मोटरवाहन अधिनियम -1988 में संशोधन करे के सोचत बिया. ई बात मंगल का दिने सड़क परिवहन आ राजमार्ग मंत्री नितिन गडकरी संसद भवन परिसर में पत्रकारन से बतियावे का दौरान कहलन. कहलन कि एगो रिपोर्ट आइल बा कि तीस फीसदी ड्राइविंग लाइसेन्स फर्जी बाड़ी सँ. कहलन कि सिस्टम के डिजिटिलाइजेशन के के सगरी लाइसेंस के आंकड़ा एके जगहा राखल जाई जेहसे ओह ड्राइवर का बारे में पूरा जानकारी एके जगहा से मिल सकी आ केहू नकली लाइसेंस ना बना पाई.\nलोकसभा से भुगतान आ निपटान प्रणाली संशोधन विधेयक 2014 पारित हो गइल. एह विधेयक में भारत के वित्‍त बाजार के पारदर्शिता आ स्थिरता के दुनिया के चलन का हिसाब से बढ़ावे के काम कइल जाई. वित्‍त मंत्री अरूण जेटली कहलन कि एह से भुगतान के बेहतर निपटान आ विनियमन हो सकी आ दोसरा का खाता में गलती से जमा हो गइल धन के निपटान के कानूनी प्रावधान क दिहल जाई.\nवित्‍त मंत्री अरुण जेटली बतवलन कि साल 2014-15 के विनिवेश कार्यक्रम में कोल इंडिया, तेल आ प्राकृतिक गैस निगम, ओ एन जी सी अउर राष्‍ट्रीय जल विद्य़ुत निगम के कुछ शेयर बेचल जाई.\nमंगल का दिने लगातार तिसरका दिने शेयर बाजार में गिरावट दर्ज भइल, मंगल का दिने सेंसेक्स 322 अंक लुढ़क के 27797 पर बंद भइल आ निफ्टी 98 अंक गिरके 8341 पर.\n35वीं चैंपियन्‍स ट्रॉफी हॉकी प्रतियोगिता के पूल बी के अंतिम लीग मैच में भारत 3-2 गोल से हालैण्ड के हरा दिहलसि.\nएडिलेड में भारत से खेलत शृंखला के पहिलका क्रिकेट टेस्‍ट मैच का पहिलल दिने ऑस्‍ट्रेलिया अपना पहिलका पारी में छह विकेट का नुकसान पर 354 रन बनवलसि.\nकेन्द्रीय विश्वविद्यालय संशोधन विधेयक संसद से पारित हो गइला का बाद मोतिहारी में केन्द्रीय विश्वविद्यालय स्थापित करे के संवैधानिक औपचारिकता पूरा हो गइल. एह संशोधन विधेयक के आजु राज्योसभा पारित क दिहलसि.\nसारण जिला के दिघवारा इलाका के इसमइला गाँव में आपसी झगड़ा में एक आदमी के जान ले लिहल गइल.\nपश्चिम चंपारण जिला के एगो अदालत से गांजा तस्करी करे वाला गोपालपुर थाना निवासी महबूब साव के दस बरीस के कड़ा जेल के सजा आ तीन लाख रुपिया के जुर्माना के सजा सुनावल गइल.\nस्टेट बैंक में क्लर्क बहाली का साक्षात्कार ले चहुँप गइल पाँच गो जालसाजन के गिरफ्तार क लिहल गइल. ई लोग अपना बदले दोसरा से इम्तिहान दिआ के सफल भइल रहे. अंगूठा के निशान आ दस्तखत के मिलान ना हो पइला का बाद एहनी के पकड़ल गइल.\nबलिया के दू गो बड़का काशलेजन के छात्रसंघ चुनाव में टीडी काॅलेज से विजयानंद सिंह के अध्यक्ष आ नीरज दुबे के महामंत्री चुनल गइल जबकि कुँवर सिंह काॅलेज में अध्यक्ष पद पर अभिषेक कुमार यादव आ महामंत्री पद पर आशुतोष कुमार ओझा के जीत मिलल.\nआमिर खान भोजपुरी में फिलिम बनावे के सोचत बाड़न. ई बात ऊ बिग मैजिक चैनल खातिर लिहल इंटरव्यू में मनोज तिवारी से कहलन. बतवलन कि बनारस के गलियन में थ्री इडियट के प्रोमो खातिर घूमे का दौरान उनका भोजपुरी के बेंवत के थाह लागल आ तबे सोचलन कि अगिला फिलिम में भोजपुरी में बोलीहन. अब ‘पीके’ फिलिम में आमिर खान के भोजपुरी बोलत सुनी लोग. हालांकि मनोज तिवारी भोजपुरी में सवाल पूछलन आ आमिर खान के जवाब हिंदी में आवत रहे.


भोजपुरी पट्टी के खबर (शनिचर, 14 मार्च 2015) – टटका खबर\nMar 14, 2015 News in Bhojpuri, आरा, कैमूर, गाजीपुर, गोपालगंज, गोरखपुर, चंदौली, चंपारण, छपरा, जौनपुर, देवरिया, बक्सर, बलिया, बेतिया, भोजपुर, मऊ, मोतिहारी, रोहतास, वाराणसी, सारण, सासाराम, सि‌वान\n(शुक, 13 मार्च के खबर)\nबुध का रात बक्सर में भइल सड़क हादसा का बाद भइल बवाल खातिर चार गो मुकदमा दर्ज कइले बिया पुलिस आ डेढ़ हजार लोग का खिलाफ एफआईआर लिखले बिया. एहमें 45 लोग के नामजद आरोपी बनावल गइल बा.\nरोहतास जिला के काराकाट इलाका के धवनी गांव में बियफे का रात बिजली के शार्ट सर्किट से एगो घर में लागल आग बाद में तीन गो घर ले पसर गइल आ तीनो घर के सामान राख हो गइल. तीन गो बचवन समेत चार लोग एह आग में झँउसियो गइल जिनकर इलाज निजी क्लिनिक में करावल जात बा.\nरोहतास के डालमियानगर में रेलवे वैगन मरम्मत के कारखाना लगावे खातिर 90 करोड़ रुपिया के मंजूरी रेल मंत्रालय दे दिहले बावे.\nआरा में लगातार दुसरको दिने भइल वाहन चेकिंग का दौरान पचास गो दुपहिया वाहन जब्त कइलसि पुलिस.\nभभुआ के वार्ड 25 में रहे वाला सरोज यादव के कुछ बदमाश बियफे रात में गोली मार के हत्या क दिहले. ई सुनला का बाद सरोज के चाचा आ भभुआ के विधायक रहल सपा के प्रदेश अध्यक्ष रामचंद्र यादव दिल्ली से चहुँपले. तबले लोग सड़क जाम कइले रहल. बाद में पुलिस से कार्रवाई के भरोसा मिलला का बाद जाम हटावल लोग.\nसारण जिला के मशरक तरैया मेन रोड पर रेलवे ढाला का लगे एगो बोलेरो पलट गइल. एह हादसा में एगो सवार के मौत ओहिजे हो गइल आ करीब आधा दर्जन लोग घवाहिल हो गइल. ई लोग तरैया इलाका के छपिया नयका टोला बारात में आइल रहुवे आ सिवान जिला के बसंतपुर इलाका के लकड़ीनबीगंज गांव लवटत रहुवे.\nगोपालगंज के काकड़कुंड गांव का लगे एगो ट्रैक्टर से कचरा के एगो साइकिल सवार दस बरीस के लड़िका के मौत हो गइल. ऊ जादोपुर थाना के ओलीपुर गांव के रहुवे आ चिउड़ा खरीदे खातिर गोपालगंज आइल रहुवे.\nछपरा मड़ुआडीह का बीच चले वाली डीएमएयू अब बलिया से वाराणसी सिटी ले चलल करी. 16 तारीख सोमार से एकर चलल शुरु होखे के बात सुन के इलाका के लोग खुश बा.\nगाजीपुर के रेवतीपुर में एगो रोलर चलावे वाला फाँसी लगा के जान दे दिहलसि. ओकरा पाकिट से मिलल सुसाइड नोट में लिखल बा कि बेटी के बिआह ला बैंक से कर्जा ना मिलला का चलते ऊ जान देत बा.\nमऊ जिला के घोसी-नदवासराय सड़क पर सरहरा गांव में शुक का सबेर में एगो ट्रक एगो ओरत के कचारत भाग गइल. ओह औरत के मौत ओहिजे हो गइल.\nगोरखपुर के शाहपुर थाना क्षेत्र से अपना रिश्तेदार का घर से गायब भइल लड़िकी के लाश शुक का दिने तारामंडल इलाका के सर्किट हाउस का नियरा झाड़ी में फेंकल मिलल बा.\nचौरीचौरा इलाका के लक्ष्मणपुर के इमिलिहवा टोला में बियफे का रात एगो बूढ़ के गरदन दबा के मुआ दिहल गइल. ओकरा पतोह का शिकायत पर ओकरा दू गो बेटन का खिलाफ मुकदमा दर्ज कइल गइल बा.\nएक पख पहिले सिवान जिला के दारौंदा थाना के पाण्डेयपुर गाँव से उठावल गइल श्रीकान्त के अपहरण करे वाला मोबाइल पर फोन क के ओकरा घर वालन से 25 लाख के फिरौती मंगले बाड़े आ ना दिहला प अंजाम भुगते के चेतवले बाड़े.


टटका खबर, कवनो खबर छूटे ना. 10 अगस्त, बुध – टटका खबर\nटटका खबर, कवनो खबर छूटे ना. 10 अगस्त, बुध\nआजु के खास खबर\nइंग्लैंड क्रिकेट टीम एजबेस्टन के काउंटी क्लब मैदान पर भारत का साथ आजु शुरू तीसरा टेस्ट मैच में टॉस जीतके पहिले गेंदबाजी करे के फैसला लिहलसि.\nसंसद के दुनु सदन में आजु तिसरको दिने विपक्ष काम ना होखे दिहलसि. आजु के हंगामा काल्हु दिल्ली में भाजपा युवामोर्चा पर पुलिस के लाठि चार्ज चलते भइल.\nमुरादाबाद दंगा में पुलिस अधिकारियन समेत 13 जने घवाहिल.\nभारत का साथे रिश्ता के नया दौर शुरु करल चाहत बावे पाकिस्तान. ई बाति पाकिस्तान के विदेश मंत्री हिना रब्बानी ओहिजा के संसद में कहले बाड़ी.\nमुख्यमंत्री मायावती के सुरक्षा खातिर छब्बीस करोड़ तैंतीस लाख रुपिया खरच कर के नया गाड़ियन के खरीदे के अनुपूरक माँग काल्हु विधानसभा में वित्त मंत्री लालजी वर्मा रखले.\nब्रिटेन की राजधानी लंदन से शुरू भइल दंगा के लहोक मंगल का दिने बर्मिघम ले चहुँप गइल बाकिर ओहिजा होखे जा रहल तिसरका टेस्ट पर ओकर से कवनो बाधा ना आई आ मैच निर्धारित समय से खेलल जाई.\nबिहार के अररिया जिला के भरगांवा थाना में बुध का फजीरे एगो आदमी के गाँव वाले पीट के मुआ दिहले. ओह आदमी पर चोर होखे के शक रहल. पुलिस एह मामिला में दू गो केस दर्ज कइले बिया.\nपटना स्थित संस्थान सुपर-30 के संस्थापक आ गणितज्ञ आनंद कुमार के कहना बा कि आईआईटी का प्रवेश परीक्षा में गरीब छात्रन के दू बेर का जगहा तीन बेर मौका देबे के चाही.\nबिहार के बेगूसराय रेलवे स्टेशन पर बुध का दिने सेना के एगो जवान के एगो औरत का साथ छेड़खानी करे का आरोप में गिरफ्तार कर लिहल गइल बा.\nइन्दिरा आवास खातिर केन्द्र से मिलल धन में से एक हजार सात सौ करोड़ रुपिया के इस्तेमाले ना कइलसि बिहार सरकार. ई बात उपेन्द्र कुशवाहा के सवाल का जबाब में केन्द्र के ग्रामीण विकास राज्यमंत्री प्रदीप जैन आदित्य राज्यसभा में बतवले.\nपिछला साल के नौ करोड़ तिरपन लाख टन चावल का जगहा एह साल दस करोड़ बीस लाख टन चावल के पैदा होखे के उमेद कइल जात बा, कहले शरद पवार.\nदरभंगा जिला के सोवन गाँव का लगे राष्ट्रीय राजमार्ग संतावन पर दी गो वाहन टकरइला से दू जने के मौत आ पाँच जने घवाहिल होके दरभंगा मेडिकल अस्पताल में भरती.\nराजस्व आ भूमि सुधार मंत्री रमई राम के पत्नी तेतरी देवी के काल्हु सबेरे निधन हो गइल. अंतिम संस्कार आजु मुजफ्फरपुर में करावल जाई.\nउत्तर प्रदेश का संत कबीर नगर जिला में बुध का दिने एगो टैंकर सड़क किनारे खड़ा लोग के कचार दिहलसि जवना में चार जने के मौत हो गइल आ पाँच लोग घवाहिल हो गइल.\nमुरादाबाद, 10 अगस्त (आईएएनएस). मुरादाबाद जिला में दू समुदाय का बीचे भइल झगड़ा में पुलिस अधिकारियन समेत 13 लोग घवाहिल हो गइल बा. जिला के छह गो थाना इलाका में कर्फ्यू लगा दिहल गइल बा. मुरादाबाद के जिलाधिकारी समीर वर्मा बतवले कि, “हिंसा का चलते जिला प्रशासन ने काल्हु देर रात शहर के कठगर, कोतवाली, गुलशहीद, मौला, नागफनी आ मुगलपुरा थाना इलाकन में कर्फ्यू लगा दिहले बावे.”\nजिला के दसराय इलाका में मंगल के देर रात दू समुदाय के लोगन का बीच भइल कहासुनी देखते देखत मार पीट में बदल गइल आ शहर के कई हिस्सा में पसर गइल. दंगाई एगो पुलिस चौकी, कई गो गाड़ियन आ दुकानन के आग का हवाले कर दिहले आ एक दोसरा पर पथराव आ गोलीबारी कइले. हालात पर काबू करे चहुँपल पुलिसो के उपद्रवी निशाना बना लिहले. झगड़ा तब शुरू भइल जब एगो समुदाय कांवड़ियन के जाये वाला रास्ता रोक दिहलसि.\nमुरादाबाद परिक्षेत्र के पुलिस महानिरीक्षक (आईजी) एम.के.बशाल के कहना बा कि, “फिलहाल हालात तनाव से भरल बा बाकिर काबू में बा.अगलो बगल का जिला से पुलिस बोला लिहल गइल बा.”\nमुजफ्फरनगर के एगो पंचायत ने सगोत्री बिआह करे वाला जोड़ी के छँटुआ घोषित कर दिहले बा. प्रेमी लड़िका के परिवार वालन के घर से बाहर निकले, लड़िकन के स्कूल जाये, सरकारी नल से पानी पीए पर रोक लगा दिहल गइल बा आ प्रेमी जोड़ी के गाँवे लवटला पर मौत के फरमान जारी कइले बिया पंचायत.\nउत्तर प्रदेश चित्रकूट में राजापुर थाना के गनीवां गांव में मंगल का दुपहरिया एगो मकान के दीवार ढहला से दू गो लड़ीकन के मौत हो गइल आ चार जने गम्हीराहे घवाहिल हो गइल बाड़े.\nलखनऊ में मेट्रो रेल सेवा शुरू करावल जाई. अकरा खातिर 12671करोड़ रुपिया के माँग विधानसभा में पेश. लखनऊ एयरपोर्ट से मुंशि पुलिया ले, रेलवे स्टेशन से बसंत कुंज ले, आ गोमती नगर लिंक इन्दिरा नगर से पत्रकारपुरम ले मेट्रो रेल चलावे के योजना.\nकैग के आरोप बा कि यूपी में केन्द्र का तरफ से भेजल गइल पौने चौदह हजार करोड़ रुपिया के खरच पर कवनो निगरानी नइखे राखल गइल.\nमिर्जापुर से बनारस ले गंगा के पानी में कमी हो रहल बा बाकिर बलिया में गंगा आ घाघरा दुनु के पानी बढ़ल जात बा. पूरा प्रदेश में काल्हु मानसून के बरखा जम भइल.\nकर्नाटक लोकायुक्त पुलिस बुध का दिने पूर्व मुख्यमंत्री बी.एस. येदियुरप्पा का खिलाफ भ्रष्टाचार निवारण अधिनियम के तहत एगो सिंचाई परियोजना में निर्माण ठेका देबे में भइल भठियरपन खातिर एगो केस दर्ज करवलसि.\nकांग्रेस बुध का दिने अन्ना हजारे के चुनौती देत कहलसि कि ऊ आ उनुकर टीम अगिला आम चुनाव लड़ लेव आ जीत के आ के संसद में लोकपाल विधेयक के आपन मसौदा पारित करवा लेव लोग.\nभाजपा अपना युवा मोर्चा के प्रदर्शन पर पुलिस के लाठी चार्ज से नाराज हो के केंद्रीय गृह मंत्री पी. चिदम्बरम के इस्तीफे मँगले बिया त एह पर कांग्रेस चुटकी लेत कहले बिया कि लागत बा कि भाजपा के इस्तीफा मांगे के लत पड़ गइल बा.\nदेशभर में मानसून सक्रिय रहल. राजधानी दिल्लीओ में बरखा के फुहार पड़ल जेहसे मौसम खुशगवार हो गइल.\nकेंद्र सरकार साल 2001 में संसद पर आतंकवादी हमला के दोषी अफजल गुरु के दया याचिका फैसला खातिर राष्ट्रपति प्रतिभा पाटिल का लगे जुलाईये में भेज दिहले बिया. अब फैसला राष्ट्रपति के लेबे के बा.\nछोटकी पत्रिकन के बड़का पुस्तकालय.कोलकाता के प्रतिष्ठित ‘नेशनल लाइब्रेरी’ में छोटकी पत्रिकन के खराब रखरखाव का खिलाफ एगो आदमी मुहिम चला के अइसन काम कर देखवलसि कि 60,000 से अधिका पत्रिकन के समृद्ध संग्रह का साथ एगो अद्भुत पुस्तकालय बन गइल.\nवाम दल आरोप लगवले बाड़न कि भाजपा अउर कांग्रेस भठियरपन आ महँगाई पर चरचा रोके खातिर हाथ मिला लिहले बाड़न आ एहीसे संसद के काम करे नइखे दिहल जात. संसदीय मामिलन के केंद्रीय मंत्री पवन कुमार बंसल संसद के कार्यवाही बाधित होखे के ‘दुखद आ चिंताजनक’ बतवले बाड़े.\nअरुणाचल प्रदेश में रणनीतिक कारण से तीन गो रेल मार्ग बिछावे के केन्द्र के विशाल योजना ओहिजा के स्थानीय विधायकन आ नेतवन के नीक नइखे लागत. कहत बा लोग कि रेल से पहिले सड़क बनावल जाव आ जनता के आर्थिक कल्याण पर ध्यान दिहल जाव.\nनेपाल खातिर नियुक्त भारतीय राजदूत जयंत प्रसाद काठमांडू नइखन पहुंचल. नेपाली विदेश मंत्रालय के मालूमो नइखे कि ऊ कहिया पदभार ग्रहण करीहे.\nमहाराष्ट्र का पुणे में पुलिस गोलीबारी में किसानन के मौत का विरोध में विपक्षी दल महाराष्ट्र सरकार के बर्खास्तगी के मांग करत बुध का दिने विधान सभा में प्रदर्शन कइले.\nमध्यप्रदेश में हरदम से बेसी बरखा का चलते सगरी नदी उफनाइल बाड़ी सँ आ अबले ओहिजा 54 लोग के मौत हो चुकल बा.\nदिल्ली के पुलिस प्रमुख बी. के. गुप्ता आजु बुध का दिने केंद्रीय गृह मंत्री पी. चिदम्बरम से भेंट कइले बाकिर एह मुलाकात में काल्हु दिल्ली में भाजपा के युवा इकाई पर भइल लाठी चार्ज के कवनो चरचा तक ना भइल. काल्हु के लाठीचार्ज के बर्बर बतावत भाजपा आजु संसद के कवनो सदन ना चले दिहलसि आ चिदम्बरम के इस्तीफा मँगले बिया. लालकृष्ण आडवाणी एही बात खातिर प्रणव मुखर्जी से भेंट कर के गृहमंत्री का खिलाफ ओरहन दिहले.\nहिमाचल प्रदेश में बुध का फजीरे सवारियन से भरल एगो मिनी बस नदी में गिर गइल जवना से कई सवारी डूब के मर गइले. अबही ले चार गो लाश मिलल बा. बाकी लाश के तलाश जारी बा. मिनी बस में पन्द्रह आदमी रहल बतावत गइल बा.\nसंसद के स्थाई समिति से आजु मिले जाई अन्ना हजारे के टीम.\nनई दिल्ली, 10 अगस्त (आईएएनएस)। गांधीवादी सामाजिक कार्यकर्ता अन्ना हजारे का नेतृत्व में उनुकर टीम आजु साँझ संसद के स्थाई समिति से भेंट करी. समिति ओह लोग के बेमन से बोलहटा भेजले रहुवे.\nअन्ना हजारे की टीमो मिले त जात बिया बाकिर अरविंद केजरीवाल के कहना बा कि, “स्थाई समिति के साथ आजु के बईठक देखावा भर बा काहे कि संसद में सरकार जवन विधेयक पेश कइले बिया ओकरा पर बतियवला के कवनो मतलब नइखे. एह बिल से संसद के समय के बरबादी भर होई.”\nलोकपाल विधेयक चार अगस्त के लोकसभा में पेश कइल गइल आ ओकरा के कांग्रेस नेता अभिषेक मनु सिंघवी के अध्यक्षता वाली कानून एवं न्याय, कार्मिक एवं लोक शिकायत समिति का लगे भेज दिहल गइल. बाकिर समिति अन्ना हजारे के टीम के कई खास सुझाव दरकिनार कर दिहलसि.\nबईठक खातिर दिल्ली पहुंचल अन्ना हजारे कहले बाड़न कि लोकपाल विधेयक के सरकारी मसौदा ढकोसला भर बावे. सरकार के इरादा भ्रष्टाचार से लड़े के हइये नइखे.\nसर्वोच्च न्यायालय लाल किले पर हमला करे के दोषी लश्कर-ए-तैयबा के आतंकवादी मोहम्मद आरिफ उर्फ अशफाक के फांसी के सजा बुध का दिने बरकरार रखलसि.\nमहाराष्ट्र अउर तमिलनाडु के राज्यपाल रहल पी. सी. अलेक्जेंडर के 90 साल का उमिर में आजु बुध का सबेरे चेन्नई में निधन हो गइल.\nआंध्र प्रदेश के तेलंगाना क्षेत्र में एगो छात्र संगठन के बोलावल बंद से जनजीवन पर असर पड़ल बा. छात्र संगठन पुलिस विभाग में स्थानीय लोग के नौकरी देबे के मांग करत बा.\nराज्यसभा के कार्यवाही बियफे 11 बजे ले टार दिहल गइल. मंगल के भाजपा के युवा कार्यकर्तन पर पुलिस के लाठी चार्ज का खिलाफ संसद में बवाल का चलते अइसन करे के पड़ल.\nमध्य प्रदेश के झाबुआ आ सीहोर जिला में संयुक्त राष्ट्र संगठन का सहयोग से महिला सशक्तीकरण कार्यक्रम चलावल जाये खातिर यूएन वीमेन आ मध्य प्रदेश सरकार का बीचे करार भइल बा.\nचीनो का राजनीति में औरतन के भागीदारी में बढ़ोतरी हो रहल बा. साल 2000 में राष्ट्रीय राजनीति में औरतन के हिस्सेदारी 59.8 फीसदी रहल जबकि साल 2010 में ई बढ़ के 86.2 फीसदी हो गइल बा.\nआंध्र प्रदेश सरकार ‘भारतीय कम्युनिस्ट पार्टी (माओवादी)’ आ एकरा छह गो अग्रिम संगठनन पर पाबंदी एक साल अउरी बढ़ा दिहल गइल.\nमुम्बई में एह साल 10 दिनों ले चले वाला गणेश पूजा महोत्सव में आयोजकन के पकिया कर लेबे के पड़ी कि पूजा पंडाल का भीतर केहू सिगरेट तंबाकू के सेवन ना करे.\nकेन्द्र सरकार जानकारी दिहले बिया के पाकिस्तान के कुल 360 गो कैदी आ 18 गो मछुआरा भारत का जेलन में बंद बाड़े.\nभारत के नियंत्रक अउर महालेखा परीक्षक (सीएजी) आदर्श आवासीय घोटाला में सेना आ सरकार के माथ अधिकारियन पर अंगूरी उठवले बाड़े.\nपिछले वर्ष दवाईयन का परीक्षण में 22 लोग के मौत हो गइल. ओह लोग के परिवार वालन के मुआवजा दे दिहल गइल बा. ई जानकारी केंद्रीय स्वास्थ मंत्री गुलाम नबी आजाद दिहले.\nमहाराष्ट्र के पुणे जिला में पुलिस गोलाबारी से एगो औरत समेत चार लोग के मौत हो गइल. ऊ लोग भूमि अधिग्रहण का मामिला में सड़क जाम कइले रहे.\nप्रधानमंत्री मनमोहन सिंह का व्यस्तता का चलते आगामी राष्ट्रमंडल सम्मेलन में भाग लेबे आस्ट्रेलिया ना जा पइहे.\nउप राष्ट्रपति हामिद अंसारी अक्टूबर में ब्रिटेन के पुरनका उपनिवेशन का सम्मेलन में भारत के प्रतिनिधित्व करे जइहे.\nपिछला छह महीना में नक्सल प्रभावित राज्यन में हिंसा के घटना जम्मू कश्मीर अउर पूर्वोत्तर के राज्य का मुकाबिले बेसी भइला के जानकारी सरकार संसद में दिहलसि.\nभूमि अधिग्रहण का खिलाफ किसान आन्दोलन का चलते डेराइल मध्यप्रदेश सरकार 20 साल पहिले सतना जिला में टोंस जल विद्युत परियोजना खातित 32 गांव के किसानन से अधिगृहीत 885 हेक्टेयर जमीन लवटावे के फैसला कइले बिया आ बराज के ऊंचाई अउरी दू मीटर बढ़ावे के योजना छोड़ दिहले बिया.\nकर्नाटक के लोकायुक्त वी. शिवराज पाटील कहले कि ऊ जल्दिये खनन घोटाला मामिला में राज्यपाल के अनुशंसा का हिसाब से पूर्व मुख्यमंत्री बी. एस. येदियुरप्पा का खिलाफ कार्रवाई करीहें.\nसीरिया में प्रदर्शनकारियों का खिलाफ कार्रवाई के दायरा बढ़ावत फौज टैंक लेके टर्की सीमा के नियरा दू गो पश्चिमोत्तर शहरन में दाखिल हो गइल.\nचीन अपना मित्र देश पाकिस्तान खातिर ‘उचित समय’ पर संचार उपग्रह प्रक्षेपित करी.\nतिब्बती आध्यात्मिक गुरु दलाई लामा ने कहले बाड़न कि लंदन के दंगा से उनुका बहुते दुख पहुंचल बा. कहलन कि अइसन घटना के उमेद ब्रिटेन में ना रहे.\nउत्तर आ दक्षिण कोरिया का बीचे बुध का दिने समुद्र किनारे तोप से गोलाबारी भइल. शुरूआत उत्तर कोरिया कइलस त जबाब दक्षिण कोरिया दिहलसि.\nचीन के पहिलका विमानवाहक पोत बन के तइयार हो गइल बा आ अब ओकर परीक्षण चीन के उत्तरपूर्वी प्रांत लियाओनिंग में बनल शिपयार्ड से कइल जाई.\nअफगानिस्तान के फराह प्रांत में तालिबान आतंकवादी चार आदमी के मूड़ी काट के हत्या कर दिहले बाड़न सँ.\nब्रिटेन में जारी दंगा के आग से ओहिजा के एगो गुरुद्वारे के बचावे खातिर 100 से अधिका सिख लाठी भा लोहा के छड़ लिहले सड़क पर गश्त लगवले.\nब्रिटेन में हिंसा के बीच दंगाई अपना साथियन के लूटपाट के निर्देश देबे खातिर ब्लैकबेरी के इस्तेमाल करत बाड़े. एह बीच ब्लैकबेरी के निर्माता कम्पनी रिसर्च इन मोशन (आरआईएम) ब्रिटिश अधिकारियन से सहयोग के वादा कइले बिया.\nपाकिस्तान के उत्तर-पश्चिमी कबायली इलाका में बुध के भइल एगो अमेरिकी ड्रोन हमला में 16 लोग के जान चल गइल बा.\nसंयुक्त राष्ट्र सुरक्षा परिषद यमन में खराब सुरक्षा हालात का बीच बिगड़त आर्थिक आ मानवीय हालात पर गम्भीर चिंता जतवले बावे.\nभारत का साथे रिश्ता के नय दौर शुरु करल चाहत बावे पाकिस्तान. ई बाति पाकिस्तान के विदेश मंत्री हिना रब्बानी ओहिजा के संसद में कहले बाड़ी.\nविमानन कम्पनियन के अंतर्राष्ट्रीय नेटवर्क ‘स्टार एलायंस’ में सदस्यता खातिर एयर इंडिया के सामने राखल नया शर्त केन्द्र सरकार के मंजूर नइखे.\nसार्वजनिक क्षेत्र की कम्पनी रूरल इलेक्ट्रिफिकेशन कॉरपोरेशन के शुद्ध लाभ में मौजूदा कारोबारी साल का पहिला तिमाही में 12.70 फीसदी के बढ़ोतरी भइल.\nदेश की प्रमुख दूरसंचार कम्पनी रिलायंस कम्युनिकेशंस सीबीआई के विशेष अदालत में कहलसि कि स्पेक्ट्रम लाइसेंस मिलत घरी स्वान टेलीकॉम में ओकर हिस्सेदारी निर्धारित सीमा के भीतर रहल.\nसार्वजनिक क्षेत्र की जलविद्युत कम्पनी एनएचपीसी के मौजूदा कारोबारी साल का पहिला तिमाही के शुद्ध लाभ में 47.19 फीसदी के बढ़ोतरी भइल बा.\nब्रिटेन में शनिचर से होत आगजनी आ लूटपाट का चलते भइल नुकसान का भरपाई में बीमा कम्पनियन के 20 करोड़ पाउंड के रकम बीमा भुगतान करे के पड़ सकेला.\nभारत फोर्ज के मुनाफा एह साल का पहिला तिमाही में पिछला साल के पहिला तिमाही से 64 फीसदी बेसी रहल आ 97.4 करोड़ रुपिया दर्ज कइल गइल.\nसिटीग्रुप के भारतीय मूल के अमेरिकी मुख्य कार्यकारी अधिकारी (सीईओ), विक्रम पंडित के कहना बा कि कम्पनी के शेयर मूल्य में गिरावट का बावजूद बैंक के सेहत साल 2008 के मंदी के पहिले से बेसी नीमन बा.\nअमेरिका के केंद्रीय बैंक ब्याज दर के अबहिये का निचला दर पर बनवले राखे के घोषणा का बाद अमेरिकी शेयर बाजारन में आइल तेजी के असर बुध का दिने एशिया के शेयर बाजारन में देखे के मिलल. भारतो के शेयर बाजार में तेजी देखल जा रहल बा.\nनिष्क्रय कर्मचारी भविष्य निधि खाता बंद करे के कवनो प्रस्ताव सरकार का सोझा नइखे. बाकिर अबकी पहली अप्रैल, 2011 से कवनो निष्क्रीय खाता में ब्याज ना दिहल जाई.\nआर्थिक अनिश्चिता आ शेयर बाजार में भारी उथल-पुथल का बीच काल्हु सोना के दाम काल्हु मंगल का दिने अबले के सबसे ऊँच दाम 26,198 रुपये प्रति 10 ग्राम तक पहुँच गइल.\nअभिनेता संजय दत्त के उमेद बा कि गैरकानूनी असलहा राखे के आरोप में उनुका पर चलत मुकदमा जल्दिये खतम हो जाई आ उनुका के निर्दोष घोषित कर दिहल जाई.\nफिल्म ‘आरक्षण’ में मुख्य भूमिका निभावे वाला अभिनेता सैफ अली खान के कहना बा कि लोग के आपन-आपन राजनीति बा जवना चलते एह फिल्म पर बतकूच्चन हो रहल बा. फिल्म के विषय शैक्षिक संस्थानन में जाति आधारित ‘आरक्षण’ बावे.\nशूटिंग खातिर ब्रिटेन गइल फिल्मकार कुणाल कोहली अभिनेत्री प्रियंका चोपड़ा आ अभिनेता शाहिद कपूर आ पूरा टीम का साथे ओहिजा होत दंगन से अप्रभावित आ सुरक्षित बाड़े.\nफिल्म ‘मेरे ब्रदर की दुल्हन’ में रॉक स्टार की भूमिका निभाके अपना प्रशंसकन का दिल पर छा जाये के तइयार अभिनेत्री कैटरीना कैफ परदा का पीछहू संगीत के स्वर साधत बाड़ी आ पाकिस्तानी अभिनेता-संगीतकार अली जफर के आपन गुरु बनवले बाड़ी.\nप्रख्यात संगीतज्ञ, बड़हिया घराना के शास्त्रीय गायक पंडित श्याम दास मिश्र के निधन मंगल के देर रात पटना के कंकड़बाग में एगोनिजी अस्पताल में हो गइल. ऊ करीब 70 साल के रहले. पंडिते जी के रचल हवे “ये है मेरा बिहार” गीत.\nसोनी टीवी के लोकप्रिय गेम शो ‘कौन बनेगा करोड़पति’ (केबीसी) छोटका परदा पर नया अवतार में लवटे खातिर तइयार बा. एकर प्रसारण 15 अगस्त से कइल जाई. वइसे एकर भोजपुरी आ बांगला संस्करण महुआ टीवी के भोजपुरी आ बांगला चैनलो पर चल रहल बा. भोजपुरी में के बनी करोड़पति के एंकर बाड़े शत्रुघ्न सिन्हा. सोनी पर देखावल जाये वाला कौन बनेगा करोड़पति के ई पाँचवा संस्करण होई आ एकर एंकरिंग के जिम्मा फेर अमिताभ बच्चन के दिआइल बा.\nबॉलीवुड तारिका प्रीति जिंटा अपना नयका चैट शो के शूटिंग शुरू कर दिहले बाड़ी. एह शो के पहिला मेहमान बनल बाड़े अक्षय कुमार.\n‘ब्रोकन सिटी’ में अभिनय करीहे अभिनेता रसेल क्रो. एलेन ह्यूजेज के एह फिल्म में उनुका साथ मार्क वालबर्गो अभिनय करीहे.\nसर्वोच्च वरीयता वाली भारत के महिला बैडमिंटन खिलाड़ी सायना नेहवाल एकल वर्ग आ ज्वाला गुट्टा अउर वी. दीजू के जोड़ी मिश्रित युगल मुकाबला के तीसरा दौर में जगह बना लिहले बा लोग.\nआपन 100वां एकदिना खेलत तेज गेंदबाज मिशेल जानसन (31/6) का बेहतरीन सर्वश्रेष्ठ गेंदबाजी का सहारे आस्ट्रेलिया क्रिकेट टीम पालेकेले अंतर्राष्ट्रीय क्रिकेट स्टेडियम में बुध का दिने श्रीलंका के महज 191 रन पर समेट दिहलिस.\nकोलम्बिया के फुटबाल टीम के कोच हरनान डोरियो गोमेज इस्तीफा दे दिहले बाड़े.\nअखिल भारतीय फुटबाल महासंघ (एआईएफएफ) अपना युवा विकास कार्यक्रम के मुख्य कोच कोल्म टोएल के कार्यकाल 2013 तक बढ़ा दिहले बिया.\nअइसनका दंगा भारत में भइल रहीत त इंग्लिश टीम घबरा के घरे लवटे खातिर बेचैन हो गइल रहीत : लंदन समेत कई शहरन में होत दंगा पर गावस्कर के टिप्पणी.\nभारतीय हॉकी टीम के डिफेंडर धनंजय महाडिक बिआह कर लिहले. अतवार का दिने भइल बिआह में पूर्व कप्तान धनराज पिल्ले समेत बहुते खिलाड़ी एह बिआहल जोड़ी के आपन शुभकामना दिहले.\nपाकिस्तानी मूल के आस्ट्रेलियाई बल्लेबाज उस्मान ख्वाजा के अगिला महीना भारत में होखे जा रहल चैम्पियंस लीग ट्वेंटी-20 टूर्नामेंट में शामिल होखे ला भारतीय वीजा दे दिहल गइल बा.\nविश्व के दूसरका वरीयता वाला चीनी खिलाड़ी लिन डान शानदार जीत दर्ज करके विश्व बैडमिंटन चैम्पियनशिप के दुसरका दौर में पहुंच गइल बाड़े.\nजिम्बाब्वे दौरा खातिर चुनाइल पाकिस्तानी टीम के चउतरफा आलोचना का बाद पाकिस्तान क्रिकेट बोर्ड (पीसीबी) के मुख्य चयनकर्ता मोहसिन खान कहले बाड़न कि एह समय पाकिस्तानी टीम के नया तेज गेंदबाजन के निखारल जरूरी बा जवना खातिर पुरनका गेंदबाजन के आराम दिहल गइल बा.\nविश्व के चउथका वरीयता वाला आ ब्रिटेन के टेनिस खिलाड़ी एंडी मरे एटीपी रोजर्स कप टूर्नामेंट में उलटफेर के शिकार हो गइल बाड़े.\nविश्व की शीर्ष वरीयता वाली अमेरिका के टेनिस खिलाड़ी सेरेना विलियम्स आपन जीत के क्रम जारी राखत डब्ल्यूटीए रोजर्स कप टूर्नामेंट के दुसरका दौर में चहुँप गइल बाड़ी.\nभारत के लिएंडर पेस और महेश भूपति की अनुभवी जोड़ी को एटीपी रोजर्स कप टेनिस टूर्नामेंट के दूसरे दौर में हार का सामना करना पड़ा है।\nएजबेस्टन टेस्ट में जीते का इरादा से उतरी भारतीय टीम.\nभारत के रूपेश कुमार आ सनावे थॉमस के जोड़ी विश्व बैंडमिंटन चैम्पियनशिप से हार के बाहर हो गइल बा.\nआजु एजबेस्टन टेस्ट में धोनी के चार गो तेज गेंदबाजन का साथे मैदान पर उतर सकेले.\n«« टटका खबर, कवनो खबर छूटे ना.9अगस्त, मंगल\nटीम अन्ना के प्रदर्शन करे खातिर पुलिस फिरोज शाह कोटला का लगे जगह बतवलसि »»


निरहुआ आ निर्देशक रवि सिन्हा के “अदालत” १४ फरवरी से – Anjoria\nभोजपुरी सुपर स्टार दिनेश लाल यादव निरहुआ आ मशहूर निर्देशक रवि सिन्हा के बहुचर्चित भोजपुरी फिलिम “अदालत” के प्रदर्शन १४ फरवरी से पुरा देश में एक साथ होखे जात बा.\nएकर निर्माता रेखा सिंन्हा, हरीश बाबू, श्रवण अग्रवाल अउर भरत बी कइले बाड़न, कहानी खुद निर्देशक रवि सिन्हा के लिखल बा. आ पटकथा लिखे के काम रवि सिन्हा आ राजेश पांडे कइले बाड़न. संवाद राजेश पांडे के लिखल बा. गीतकार हउवें प्यारे लाल यादव अउर कृष्णा बेदर्दी. संगीत मधुकार आनंद के बा.\nफिलिम “अदालत” के मुख्य कलाकारन में दिनेश लाल यादव निरहुआ, हाट गर्ल मोनालिसा, अवधेश मिश्रा, अयाज खान, उमेश सिंह, विनोद मिश्रा, मेहनाज शराफ, नवोदित कलाकार कोमल ठक्कर आ शुरी सक्सेना अउर स्मिता पांडे के नाम बा. सीमा सिंह के डांस ब्लास्ट दर्शकन के दिल जीत ली.\nPrevious Post: मनोज तिवारी के कप्तानी पारी का बावजूद भोजपुरी दबंग के पहिला हार\nNext Post: भोजपुरी दबंग के अगिला मुकाबला १६ फरवरी के राँची में चेन्नई राइनोज से


. हुंकार रैली – टटका खबर\n. हुंकार रैली\nपटना 29 अक्टूबर (वार्ता) पटना मे दु दिन पहिले भइल सीरियल बम विस्फोट का मामिला मे गिरफ्तार इम्तियाज अंसारी से पुलिस आज गहन पूछताछ करत बिया. पुलिस सूत्र बतावत बाड़े कि इम्तियाज के पूछताछ खातिर सात दिन के पुलिस रिमांड पर ललीहल गइल बा. ओकरा से अपर पुलिस महानिदेशक (रेल) पी.एन.राय समेत अउरियओ अधिकारी पूछताछ…\nRead More about पटना बम विस्फोट मामिला मे गिरफ्तार इम्तियाज पुलिस रिमांड मे\nपटना धमाका के तार इण्डियन मुजाहिदीन से जुड़ल\nपटना 28 अक्टूबर (वार्ता) पटना मे भाजपा के हुंकार रैली में करावल सीरियल विस्फोट के तार आंतकवादी संगठन इंडियन मुजाहिदीन से जुड़त मिलल बा. दू गो आतंकियन के गिरफ्तार क लीहल गइल बा आ अठारह जने के तलाश होखत बा. राज्य के अपर पुलिस महानिदेशक विशेष शाखा राजेश चंद्रा बतावत बाड़े कि विस्फोट के महज…\nRead More about पटना धमाका के तार इण्डियन मुजाहिदीन से जुड़ल\nकायराना हमला का बावजूद भीड़ डटल रह गइल गाँधी मैदान में\nपटना. 27 अक्टूबर (वार्ता के रपट में जोड़त) आजु पटना के एतिहासिक गाँधी मैदान में नरेन्द्र मोदी के हुंकार रैली से पहिलही सीरियल बम विस्फोट से पाँच लोग मर गइल आ कई दर्जन लोग घवाहिल हो गइल. सबले पहिले पटना जंक्शन के करबिगहिया ओर एगो सुलभ शौचालय में बम विस्फोट के खबर मिलल. ओहिजा से…\nRead More about कायराना हमला का बावजूद भीड़ डटल रह गइल गाँधी मैदान में\nपटना 23 अक्टूबर (वार्ता).भाजपा.का ओर से प्रधानमंत्री पद के उमीदवार घोषित भइला का बाद नरेन्द्र मोदी के पहिला बेर बिहार आवे का तइयारी में पार्टी लुभावन गीतन के अनेके सीडी तइयार करवले बिया. भाजपा कला अउर संस्कृति मंच के प्रदेश महामंत्री वरुण कुमार सिंह बतवले कि 27 अक्टूबर का दिने पटना के ऐतिहासिक गांधी मैदान…\nRead More about नमो के आवे से कांग्रेस जदयू आ राजद हिलेला\nपटना के हुंकार रैली के हाईटेक बनावे में लागल भाजपा\nपटना 22 अक्टूबर (वार्ता) भाजपा अपना पटना के हुंकार रैली के हाईटेक आ यादगार बनावे खातिर कड़ा मेहनत करत बिया. भाजपा का ओर से प्रधानमंत्री पद के उम्मीदवार घोषित भइला का बाद से नरेन्द्र मोदी के पहिला बिहार यात्रा में 27 अक्टूबर के पटना के ऐतिहासिक गांधी मैदान मे हुंकार रैली बोलावल गइल बा जवना…\nRead More about पटना के हुंकार रैली के हाईटेक बनावे में लागल भाजपा\nभाजपा.के प्रदेश अध्यक्ष मंगल पांडेय शनिचर का दिने पटना में कहलन कि 27 अक्टूबर के होखे वाला हुंकार रैली मे बड़हन संख्या मे अप्रवासी बिहारी लोगो शामिल होखी.बिहार में रहे वाला लोग का साथही ओहू लोग में बहुते उत्साह बा हुंकार रैली मे शामिल हो के भाजपा के प्रधानमंत्री पद के उम्मीदवार नरेन्द्र मोदी के…\nRead More about भाजपा के दावा कि हुंकार रैली मे बड़हन संख्या में अप्रवासी बिहारीओ अइहें\nपटना में भाजपा के हुंकार रैली के तइयारी शुरु\nभाजपा के पीएम उम्मीदवार घोषित भइला का बाद नरेन्द्र मोदी के पहिला बेर बिहार आवे के जोरदार तइयारी शुरू हो गइल बा. प्रदेश भाजपा 27 अक्टूबर के पटना के ऐतिहासिक गांधी मैदान मे हुंकार रैली बोलवले बिया आ एह रैली .मे नरेन्द्र मोदी के आवल ले के दस दिन पहिलही से तइयारी शुरू हो गइल…\nRead More about पटना में भाजपा के हुंकार रैली के तइयारी शुरु\nहुंकार रैली से पहिलहू पटना अइहें नरेन्द्र मोदी\nगुजरात के मुख्यमंत्री आ भाजपा का ओर से पीएम उम्मीदवार नरेन्द्र मोदी पटना में भाजपा के हुंकार रैली में 27 अक्टूबर के शामिल होखे वाला बाड़न. बाकिर ओकरा पहिलही 11 से 14 अक्टूबर ले चार दिन ऊ पटना के श्रीकृष्णापुरी इलाका में नजर अइहें आ एहिजा के लोग के गुजरात सरकार के विकास योजना का…\nRead More about हुंकार रैली से पहिलहू पटना अइहें नरेन्द्र मोदी\nबिहार में भाजपा के हुंकार रैली के तइयारी ला बइठक\nपटना में 27 अक्टूबर के होखे वाला भाजपा के हुंकार रैली के तइयारी पूरा जोर शोर से शुरु कर दिहल गइल बा. काल्हु भाजपा के वरिष्ठ नेता आ बिहार के उप मुख्यमंत्री रहल सुशील कुमार मोदी के अध्यक्षता भइल बइठक में एह रैली के ऐतिहासिक बनावे के रणनीति बनल. बइठक में प्रदेश अध्यक्ष मंगल पांडेय,…\nRead More about बिहार में भाजपा के हुंकार रैली के तइयारी ला बइठक\nभाजपा के हुंकार रैली खातिर पटना के एतिहासिक गाँधी मैदान देबे से पटना जिला प्रशासन हीलाहवाली करत बा.. एकरा के नीतीश कुमार के हिटलरी आदेश बतावत भाजपा कड़ा नाराजगी जतवले बिया. भाजपा के प्रदेश अध्यक्ष आ विधान पार्षद मंगल पांडेय काल्हु पटना में बतवलें कि 27 अक्टूबर के होखे वाला हुंकार रैली खातिर छह महीना…\nRead More about हुंकार रैली खातिर गांधी मैदान नइखे देत पटना जिला प्रशासन


‘बिदेशी बाबू के देसी ठुमका’ निर्देशित करीहें श्यामचरण यादव | CinemaBhojpuri.in\n‘बिदेशी बाबू के देसी ठुमका’ निर्देशित करीहें श्यामचरण यादव\nJune 22, 2012 - इण्डस्ट्री न्यूज, फिल्मकार\n- Tagged: श्याम चरण यादव\t- no comments\tश्याम चरण यादवके कहेला कि छलनी में पानी भरा ना सके, बरफ जमला ले आस जगवले राखे क होला. कुछ अइसने उदगार कहे वाला सिंगापुर के चुन्नू सिंगापुरी एके साथ पाँच गो भोजपुरी फिलिम बनावे के एलान कइले बाड़न, हालही में एह पाँचो फिलिमन के मुहुर्त मुंबई के m4u स्टूडियो में करावल गइल. एह पाँचो फिलिमन में अलग- अलग निर्देशक, गीतकार, संगीतकार आ टेक्नीशियन होखीहें जेहसे कि फिल्म निर्माण में कवनो बाधा ना आवे.


गड़खा सीतलपुर रोड पर पुल भसल – टटका खबर\nशनिचर का रात गड़खा सीतलपुर रोड पर बनल बरीसन पुरान रामगढ़ा मिर्जापुर सड़क पुल अचके में भस गइल. शुरू में रेलिंग गिरल आ बाढ़ के पानी का दबाव में गँवे गँवे पूरा पुल भस गइल. गनीमत इहे रहल कि एह सड़क पर बाढ़ के पानी रहला का चलते गाड़ियन के आवाजाही पिछला कई दिन से बंद रहुवे.\nTags: गड़खा, सारण, सीतलपुर


ग्रामीण प्रबंधन विशेषज्ञन खातिर नौकरी के बरसात हो गइल – टटका खबर\nग्रामीण प्रबंधन विशेषज्ञन खातिर नौकरी के बरसात हो गइल\nगुजरात के आनन्द में देश में दुग्ध क्रांति के जनक आ पुरोधा डा॰ वर्गीज कूरियन के स्थापित ग्रामीण प्रबंधन संस्थान आनन्द, इरमा, के २००९ ११ बैच के ९९ गो विद्यार्थियन खातिर पिछला हफ्ता नौकरियन के बरसात रहे. ओह लोग खातिर २५७ गो नौकरी के प्रस्ताव ले के पाँच दर्जन से बेसी एनजीओ, कंपनी, आ संस्थान चहुँपल रही सँ. हर विद्यार्थी के नौकरी मिल गइल आ बहुते नियोजक लोग मुँह लटका के वापिस गइल काहे कि ओह लोग के जतना चाहत रहे ओतना प्रबंधक ना मिल पवले. इरमा देश के अग्रणी प्रबंधन संस्थान में गिनल जाले आ ओहिजा के प्रशिक्षण में एह बाति के खास ध्यान राखल जाला कि विद्यार्थी पइसा से बेसी ग्राम सुधार आ ग्राम विकास खातिर काम करसु. तबहियो पिछला साल के औसत वेतन करीब छहलाख रुपिया सालाना का तुलना में अबकी आठ लाख रुपिया सालान के औसत वेतन मिलल. ई बता रहल बा कि आवे वाला दिन में ग्रामीण प्रबंधन के महत्व बढ़ते जाये के बा.


टटका खबर, बुध ३१ मार्च – Anjoria\nमार्च 31, 2010 news in bhojpuri, टटका खबर\nहनुमान जयन्ती पर निकलल शोभा यात्रा पर पथराव\nहैदराबाद में हनुमना जयन्ती का पर निकलल शोभा यात्रा पर पथराव का बाद ओहिजा साम्प्रदायिक दंगा भड़क गइल बा. विवाद शनिचरे से शुरु रहे. ओकरा बाद मंगल का दिने निकलल शोभायात्रा के रोके के कोशिश आ ओकरा पर पथराव का बाद हालात अउरी बिगड़ गइल. कई इलाका में कर्फ्यू लगवला का बावजूद छिटपुट घटना हो रहल बा. अब ले दू आदमी के मौत आ करीब नब्बे आदमी के घवाहिल होखला के खबर बा. भाजपा पूरा ञामिला के न्यायिक जाँच के माँग कइले बिया.\nपूर्व मुख्यमंत्री के मिले वाली सुविधा अलगा अलगा ना मिली\nबिहार सरकार फैसला कइले बिया कि अब पूर्वमुख्यमंत्री के पटना के सुरक्षित जोन में सरकारी आवास आ सुरक्षा आजीवन मिली. बाकिर एकही परिवार में दू गो पूर्व मुख्यमंत्री के ई सुविधा एके गो मिली. सरकार के एह फैसला से जगन्नाथ मिश्रा, रामसुन्दर दास, भागवत झा आजाद, आ सतीश प्रसाद सिंह के फायदा मिली जे लोग पाँच साल का समय सीमा का चलते अबले एह तरह के सुविधा से वंचित रहुवे.\nमुस्लिम विश्वविद्यालय के शाखा खोले के विरोध\nबिहार का किशनगंज में खुले जा रहल अलीगढ़ मुस्लिम विश्विविद्यालय के शाखा के विरोध विद्यार्थी परिषद शुरु से करत आइल बिया. सोमार का दिने एही मुद्दा पर पटना में हजारो कार्यकर्ता प्रदर्शन कइलें जवना के रोके खातिर पुलिस पानी के बौछार आ लाठी चार्ज के सहारा लिहलस. ओने नीतीश कहले बाड़े कि अगर बनारस हिन्दू विश्विवद्यालय आपन शाखा खोलल चाहे त ओकरो के सुविधा आ जमीन देबे के तइयार बाड़न. मुस्लिम विश्विद्यालय सबका खातिर होखी खाली मुसलमाने खातिर ना. एहसे एकर विरोध ना होखे चाहीं.\nछपरा आ आरा में सड़क दुर्घटना\nछपरा के काशी बाजार मुहल्ला में परसो सबरे एगो मोटरसाइकिल पर जात दू गो छात्र के एगो ट्रक धक्का मार दिहलसि आ कचरइला से दूनो के मौत हो गइल. बाद में अगल बगल के लोग ट्रक के फूंक दिहल. नाराज भीड़ पर काबू पावे खातिर पुलिस फायरो कइलस. ओने सोमार का दिने रोहतास जिला के इन्द्रपुरी थाना इलाका में सवारियन से भरल एगो जीप सामन से आवत ट्रक से टकरा गइल जवना से सात लोग के मौत हो गइल आ दस जने घवाहिल हो गइलें.\nकालीन व्यवसायी का ठिकाना पर आयकर छापा में अरबों के संपत्ति मिलल\nबसपा के नेता, पूर्व विधायक, आ कालीन व्यवसायी मिर्जापुर के रामचन्द्र मौर्या के जयपुर, भदोही, वाराणसी, आ मिर्जापुर का प्रतिष्ठानन पर एके साथ छापा मार के अरबो के संपत्ति के पता चलल बा. छापा सोमार के देर शाम शुरु भइल जवन मंगल तक जारी रहल. दू गो अउरी कालीन व्यवसायी रुपेश बरनवाल आ पंकज बरनवाल का ठिकानो पर छापा पड़ल जवना से सगरी कालीन व्यवसायी घबरा गइल बाड़े. कालीन के कमाई के कालाधन बुने के राज खुले के अनेसा हो गइल बा सबके.\nदोहरावल गइल सृष्टि के शुरुआती महाविस्फोट\nअब तक के सबले बड़हन वैज्ञानिक प्रयोग में २७ किलोमीटर लमहर भूमिगत कोलाइडर में दू गो प्रोटान पूंज के तेज गति से टकरावल गइल आ बहुते बड़ उर्जा स्तर हासिल कइल गइल. एह सफल प्रयोग से मिलल आँकड़ा के महीनो अध्ययन का बादे पता चल पाई कि गॉडपार्टिकिल का होखेला, डार्क मैटर का होला वगैरह वगैरह. अरबो डालर का लागत से हो रहल एह महाप्रयोग के शुरुआते से विघ्नबाधा झेले के पड़ल बाकिर आखिरकार एगो सफल प्रयोग होइये गइल.\nसगोत्री शादी करे वाला प्रेमी युगल के हत्या का आरोप में पाँच जने के मृत्यदण्ड\nहरियाणा में कैथल जिला के करोरा गाँव में सगोत्री शादी करे वाला प्रेमी युगल के हत्या का आरोप में पाँच जने के मृत्यदण्ड आ एगो के उमिर कैद के सजा सुनावल गइल. पहिला बेर कवनो पीड़ित परिवार एह तरह का मामिला में कोर्ट में गोहार लगवलस. मौत के सजा पाये वालन में लड़की के भाई, दू गो चचेरा भाई़ आ दू गो चाचा शामिल बाड़े. पंचायत के नेता गंगाराज के उमिर कैद के सजा दिहल गइल बा. अब हरियाणा सरकार अइसनका खापन पर कार्रवाई कइल शुरु कर दिहले बिया.\nसानिया मिर्जा के वीजा मिल गइल\nसानिया मिर्जा के पाकिस्तान जाये खातिर वीजा आ शोएब मलिक के हिन्दुस्तान आवे के वीजा मिल गइल बा. अबही शादी के दिन तय नइखे भइल. निकाह भारत में, दावत पाकिस्तान में आ रहे के योजना दुबई में बा एह लोगन के.\nसगरी विश्वविद्यालयन के कोर्स एकही राखे के सिफारिश\nयूपीके शिक्षा सुधार खातिर बनल गौतम कमिटि के सिफारिश बा कि सगरी विश्वविद्यालयन के कोर्स एके जइसन होखो जवना के तय करे खातिर सबकर प्रतिनिधि मिल के फैसला लेस. शिक्षकन के चयन विश्वविद्यालय के आपन समिति कइल करे. एह फैसला का बाद विद्यार्थियन के सहूलियत हो जाई कि एक जगहा से दोसरा जगह नाम लिखवा लेस.\nआईपीएल कार्यक्रम खातिर समय निकाले आईसीसी\nराजस्थान रायल्स के कप्तान आ आस्ट्रेलियन खिलाड़ी शेन वार्न कहले बाड़न कि आईसीसी के चाहीं कि आपन कार्यक्रम बनावत घरी एह बात के ध्यान राखो कि आईपीएल में शामिल होखे खातिर हर देश के खिलाड़ी खाली रहस. कहलें कि स्थानीय टुर्नामेंट होखला का बावजूद ई विश्वस्तरीय महत्व पा लिहले बा आ हर केहू एहमें खेलल चाही. वार्न का मुताबि क बिजनेस का तरह चलवला का बावजूद आईपीएल से भारतीय क्रिकेट के फायदा हो रहल बा आ एहिजा के खिलाड़ियन के चोटी के विदेशी खिलाड़ियन का साथे खेले के मौका मिल रहल बा.


राष्ट्रसंघ के आमसभा में दिहल नरेन्द्र मोदी के संबोधन (भोजपुरी में) – Anjoria\nसितम्बर 28, 2014 full text of prime minister narendra modi speech at UNGA, आमसभा, नरेन्द्र मोदी, राष्ट्रसंघ\nमाननीय अध्यक्ष महोदय, आ खासमखास प्रतिनिधि लोग, आ दोस्त सभे,\nसबसे पहिले हम संयुक्त राष्ट्र महासभा के 69वाँ सत्र के अध्यक्ष चुनइला पर रउरा ला हृदय से बढ़िया कामना करत बानी. भारत के प्रधानमंत्री का रूप में हमरा पहिला बेर रउरा सभे के संबोधित करे ला (मिलल मौका) हमरा ला सनमान के बाति बा. हम भारतवासियन के आस आ मनसा से भरियाइल बानी. ओही तरह हमरा एहू बाति के पूरा भान बा कि दुनिया के सवा खरब लोगन से का उमेद बा. भारत उ देश ह जहाँ मानवता के छठवाॅ हिस्सा आबाद बा. भारत अइसन बड़हन पैमाना प आर्थिक आ सामाजिक बदलाव से गुजरत बा, जइसन उदाहरण इतिहास में मिलल मुश्किल बा. हर राष्ट्र के, दुनिया के अवधारणा ओकरा सभ्यता आ ओकरा दार्शनिक परंपरा के आधार पर बनेला. भारत के हमेशा से चलल आवत विवेक पूरा दुनिया के एगो कुटुम्ब का रूप में देखेला. आ हम जब ई बाति कहत बानी त हम साफ कइल चाहत बानी कि देश के आपन एगो फिलोसोफी होला, हम आइडियोलाॅजी के बात नइखी करत, आ देश ओह फिलोसोफी का प्रेरणा से आगे बढ़ेला.\nभारत एगो देश ह जवना के वेदकाल से परंपरा ‘वहुधैव कुटुम्बकम’ के रहल बा. भारत एगो देश ह जहाँ प्रकृति से संवाद, जहाँ प्रकृति से कवनो लड़ाई नइखे. ई जीवन के हिस्सा ह. आ एकर कारण ओह फिलोसोफी के ओह जीवन दर्शन का तहत आगे बढ़त आइल बा. भारत एगो अइसन देश ह जवन सिरिफ अपने ला ना बलुक दुनिया भर ला न्याय (जस्टिस), गरिमा (डिग्निटी), अवसर (अपोर्चुनिटी), आ समृद्धि (प्रास्पेरिटी), के हक में आवाज उठावत आइल बा. अपना विचारधारा का चलते हमनी के मल्टीलेटरिज्म, बहुआयामवाद, में विश्वास होला.\nआजु एहिजा खड़ा हो के हम एह महासभा के आशा आ उमेद का बारे में पूरा से सजग बानी. जवन पवित्र विश्वास हमहन के एकजुट कइले बा, हम ओकरा से बहुते प्रभावित बानी. बहुते बड़हन सिद्धांतन आ नजरिया का आधार पर हमनी का एह संस्था के बनवले रहीं जा. एह भरोसा के मानत कि अगर हमनी के भावी जुड़ल बा, त शान्ति आ सुरक्षा, मानव अधिकार, आ दुनिया भर के आर्थिक बढ़न्ती खातिर हमनी के साथे मिल के काम करे के पड़ी.\nतब हमनी का इकावन देश रहीं जा, आजु 193 गो आजाद देशन के झंडा एह भवन पर फहरात बा. हर नया देश, एही भरोसा आ उमेद ले के एहिजा आवेला. हमनी का पिछला सत्तर बरीस में बहुत कुछ हासिल कइले बानी जा. अनेके लड़ाई खतम करवले बानी जा. शान्ति बनवले रखले बानी जा. कई जगहा आर्थिक बढ़न्ती में मदद कइले बानी जा. गरीब बचवन के भावी सुधारे में मदद दिहले बानी जा. भूखमरी हटावे में सहयोग दिहले बानी जा. आ एह धरतिओ के बचावे ला हमनी का सभे साथ मिल के जुटल बानी जा. 69 गो शान्ति बनवले राखे वाला मिशन में दुनिया में ब्लु हेलमेट के शांति के रंग के पहचान दे दिहले बा.\nआजु सगरी दुनिया में लोकतंत्र के एगो लहर चलल बा. अफगानिस्तान में शान्ति का साथे राजनीतिक बदलाव इहो देखावत बा कि अफगान जनता के शान्ति के कामना हिंसा प विजय जरूर पाई. नेपाल युद्ध से शान्ति आ लोकतंत्र का तरफ आगे बढ़ल बा. भूटान के नया लोकतंत्र में एगो नया ताकत नजर आवत बा. पछिमि एशिया आ उत्तर अफ्रीका में लोकतंत्र का पक्ष में आवाज उठवला के कोशिश हो रहल बा. ट्यूनिशिया के सफलता देखावत बा कि लोकतंत्र के ई सफर संभव बा. अफ्रीका में ठहराव, शान्ति, आ बढ़न्ती ला एगो नया दमखम आ जगरम लउकत बा. हमनी के एशिया अउर ओकरा पूरा समृद्धि के जागल देखले बानी जा जवना का नींव में शान्ति आ ठहराव के ताकत समाइल बा. बहुते संभावना से भरल महादेश लैटिन अमेरिका ठहराव आ समृद्धि खातिर साझा कोशिश में एकजुट होखे लागल बा. ई महादेश दुनिया वालन खातिर एगो खास सहारा देबेवाला खंभा साबित हो सकेला.\nभारत अपना बढ़न्ती खातिर एगो शान्तिभरल आ ठहराव वाला दुनियावी माहौल के उमेद राखेला. हमनी के भावी हमनी के पड़ोस से जुड़ल बा. एही चलते हमार सरकार पहिलके दिन से पड़ोसी देशन से दोस्ती आ सहयोग बढ़ावे पर पहिला धेयान रखले बिया. आ पाकिस्तानो खातिर हमार इहे इरादा बा. हम पाकिस्तान से दोस्ती आ सहकार बढ़ावे ला पूरा मन लगा के शान्ति का माहौल में, आतंक के परछाईं बिना, दू फरीक वाला बातचीत कइल चाहत बानी. बाकिर पाकिस्तानो के ई जवाबदेही बा कि उ सही माहौल बनावे आ पूरा मन से दू फरीक वाला बातचीत खातिर सामने आवे. आ एह मंच पर बाति उठवला से मामला सलटावे के कोशिश कतना सफल हो पाई एह पर बहुते लोग के शक बा.\nआजु हमनी के बाढ़ के आफत झेलत कश्मीर के लोगन के सहायता करे प धेयान देबे के चाहीं. जवन हम भारत में बड़हन पैमाना पर करत बानी आ हम एकरा ला बस भारते वाला कश्मीर के धेयान क के ना रुकनी. हम पाकिस्तानो के कहनी काहे कि ओहू इलाका में बाढ़ के असर रहल. हम उनहनो के कहनी कि हम जवना तरह कश्मीर में बाढ़ झेलत लोगन के सेवा करत बानी ओही तरह हम पाकिस्तानो में बाढ़ झेलत लोगन के सहायता करे के प्रस्ताव दिहले रहीं. हम आगा बढ़त दुनिया के हिस्सा हईं बाकिर हम अपना सीमित संसाधन के ओह सगरी लोग का साथ साझा करे के सोचत बानी जिनका एकर बेहद जरूरत बा.\nदोसरा तरफ आजु दुनिया बड़का तनाव आ हउँच-पउँच के हालात से गुजरत बा. बड़का लड़ाई नइखे होखत बाकिर तनाव आ लड़ाई साफे नजर आवत बा. बहुते बा. शान्ति के कमी बा. आ भावी ला उहापोह बा. आजुओ गरीबी बहुते पसरल बा. एक होखत एशिया प्रशान्त क्षेत्र, एगो खास इलाका अबहींओ समुद्रकिनारे के सुरक्षा, जवन एकरा भावी ला बहुते जरूरी बा, ले के बहुते चिन्तित बा. यूरोप का सोझा नया बॅटवारा के खतरा मँडरात बा. पछिमि एशिया में बाँटेवाली रेघारी आ आतंकवाद बढ़त बा. हमरा अपने इलाका में आतंकवाद के हालात बिगाड़े वाला खतरा से जूझल जारी बा. हमनी का पिछला चालीस बरीस से एह आफत के झेलत बानी जा.\nआतंकवाद नया नया रूप आ नाँव ले के सामने आवत जात बा. एकरा खतरा से छोट भा बड़, उत्तर में होखो भा दक्खिन में, पूरब में होखो भा पछिम में, कवनो देश छूटल बाचल नइखे. हमरा इयाद बा जब हम बीस बरीस पहिले दुनिया के कुछ नेता लोग से मिलत रहीं, आ आतंकवाद के चरचा करत रहीं त ओह लोग के ई बाति घोंटात ना रहुवे. उ लोग कहत रहे कि ई त कानून आ व्यवस्था के समस्या ह. बाकिर गँवे-गँवे आजु पूरा दुनिया देखत बा कि आतंकवाद कवना तरह के पसार कइले जात बा. बाकिर का हमनी का सचहूँ एह ताकतन से निपटे ला मिलजुल के मजगर दुनियावी कोशिश करत बानी जा? आ हम मानत बानी कि ई सवाल बहुते गंभीर बा. आजुओ अनेके देश आतंकवादियन के अपना इलाका में पनाह देत बाड़े. आ आतंकवाद के अपना नीति के औजार मान के चलत बाड़े. आ जब गुड टेररिज्म आ बैड टेररिज्म के बाति सुने के मिलत बा तब त आतंकवाद से लड़े के हमनी के निष्ठो पर सवालिया निशान खड़ा होखत बा.\nपछिम एशिया मे आतंकवाद के पाशविकता भरल वापसी आ नजदीक आ दूर के देशन पर एकरा असर के धेयान में राखत मिलजुल के होखेवाला कार्रवाई के स्वागत करत बानी. बाकिर एहमें इलाका के सगरी देशन के भागीदारी आ समर्थन जरूरी बा. अगर हमनी का आतंकवाद से लड़ल चाहत बानी जा त सभकर भागीदारी काहे ना होखे? काहे ना सभकर साथ होखे आ काहे ना एह बाति पर जिदियाइल जाव? समुद्र (सी), स्पेस आ साइबर स्पेस. साझा समृद्धि का साथे साथ लड़ाई के रंगमंच बनल बाड़े. जवन समुंदर हमेशा जोड़त रहे ओही समुन्दर से आज टकराव के खबर आवल शुरू भइल बा. जवन स्पेस हमनी के सिद्धियन के एगो अवसर बनत रहे, जवन साइबर हमनी के जोड़त रहे, आजु एह महत्वभरल इलाकन में नया संकट लउकत बा. ओह अंतर्राष्ट्रीय एकजुटता के जवना के नींव पर संयुक्त राष्ट्र के स्थापना भइल, जतना जरूरत आजु बा ओतना एकरा से पहिले कबो ना रहे. आजु हम एक दोसरा पर निर्भर दुनिया, इंटर डिपेन्डेन्ट वर्ल्ड, कहीले त का हमनी के आपसी एका बढ़ल बा? हमनी के सोचे के जरूरत बा कि का कारण बा कि यूएन जइसन बढिया मंच हमनी का लगे रहला का बादो हमनी का अनेके जी-समूह बनावत गइनी जा. आजु हमनी का अनेके जी के बात करीलें, जवना के नंबर बदलत रहेला. कबो जी –4होखी, कबो जी – 7, कबो – 20 होखी. हमनी का बदलत रहीले. आ चाहीं भा मत चाहीं हमहूँ ओह समूहन से जुड़ल बानी. भारतो जुड़ल बा. बाकिर का जरूरी नइखे कि हमनी का जी-वन से आगा बढ़ि के जी-आॅल का तरफ डेग बढ़ाईं. आ जब यूएन आपन सत्तर बरीस मनावे जा रहल बा तब एह जी-आॅल के माहौल कइसे बने? फेर एक बेर इहे मंच हमहन के समस्या के सलटावे के अवसर कइसे बन सके, एकर भरोसापन कइसे बढ़े, एकर बेंवत कइसे बढ़े? तबहिए जा के, हम एहिजा संयु्क्त बात करीले बाकिर टुकी टुकी में छीटा जानी स ओकरा से हमनी का बच पाईं.\nएक तरफ त हमनी का ई कहीले कि हमहन के नीति सभ एक दोसरा से जुड़ल बाड़ी सँ, आ दोसरा तरफ आ हमनी का ‘जीरो सम गेम’ का नजरिया से सोचीले जा. अगर ओहसे ओकरा फायदा होखत बा त हमार नुकसान होखत बा. कवन केकरा फायदा में बा, कवन केकरा नुकसान में बा, एही मानदंड का जमीन पर हमनी का आगा बढ़त बानी. निराशावादी भा आलोचनावादी बन के कुछुओ नइखे बदले वाला. एगो बहुते बड़ समूह बा जेकरा मन में बा कि ‘छोड़ यार अब कुछ होखे वाला नइखे’. ई जवन निराशावादी आ आलोचनावादी माहौल बा, ई कहल आसान बा बाकिर अगर हमनी का अइसन करत बानी त हमनी का अपना जिम्मेदारियन से भागे के जोखिम उठावत बानी जा. आ अपना समहर भावी के हमनी का खतरा में डालत बानी जा. आईं, हमनी का अपना समय के माँग का हिसाब से अपना आप के ढालीं जा. हमनी का असल शान्ति ला काम करीं. कवनो एक देश भा कुछ देशन के एगो समूह एह दुनिया के धारा तय ना कर सके. असली अंतर्राष्ट्रीय भागीदारी बनावल समय के माँग बा, जरुरी बा.\nहमनी के देशन का बीच सार्थक बातचीत आ सहयोग होखल तय करावे के बा. हमहन के कोशिश के शुरुआत एहीजे संयुक्तराष्ट्र में होखे के चाहीं. संयुक्तराष्ट्र सुरक्षा परिषद में सुधार ले आवल, एकरा के अधिका जनतांत्रिक आ भागीदारी भरल बनावल हमनी ला बेहद जरूरी बा. बीसवीं सदी के जरूरतन के झलकावे वाली संस्था सभ एकसवीं सदी में प्रभावी ना हो सकऽ सँ. एकनी का सोझा बेमतलब बन जाए के खतरा पेश हो गइल बा. आ हम जोरदार निहोरा करत कहल चाहत बानी कि पिछला सौ-साला के जरूरतन का हिसाब से जवना बातन पर हमनी का जोर दिहनी जा, जवन नीति-नियम बनवलीं जा, इकसवीं सौ-साला में दुनिया में बहुत बदल गइल बा, बदलत बा, आ बदलला के रफ्तारो बहुते तेज बा, अइसनका में ई बेहद जरूरी हो जात बा कि हमनी का समय का साथ अपना आप के बदलीं, बदलाव ले आईं, नया सोचावट पर जोर लगाईं. अगर हमनी का ई कर पाईं तबहिए जा के हमहन के रेलिवेन्स (उपयोगिता) बनल रह पाई. हमनी के अपना सगरी मतभेदन के हटावत आतंकवाद से लड़े ला मिलजुल के अंतर्राष्ट्रीय कोशिश करे के चाहीं.\nहम रउरा सभ से निहोरा करत बानी कि एह कोशिश के मूर्ति का रूप में रउरा सभे ‘कम्प्रीहेन्सिव कनवेंशन आन इंटरनेशनल टेररिज्म’ के पारित करीं. ई बहुते दिन से लटकल चलल आवत बा. एह पर जोर लगवला के जरूरत बा. टेररिज्म का खिलाफ लड़े के हमहन के ताकत के परिचय देबे वाला होई ऊ. आ एहसे हमार देश, जवन आतंकवाद के बहुते संकटन से गुजरल बा, ओकरा हर-हमेश लागेला कि जबले यूएन एहमें इनिसिएटिव नइखे लेत आ जबले हमनी का ‘कम्प्रीहेन्सिव कनवेंशन आन इंटरनेशनल टेररिज्म’ के पारित नइखी करत, हमनी का उ भरोसा ना जगा पाइब. एहसे फेरू एक बेर भारत का तरफ से एह आदरजोग सभा का सोझा बहुते जोरदार निहोरा करत हम आपन बाति बतावल चाहत बानी. हमनी के आउटर स्पेस आ साइबर स्पेस में शान्ति, ठहराव, आ व्यवस्था तय करे के पड़ी. हमनी के मिलजुल के काम करत ई तय करा लेबे के बा कि सगरी देश अंतर्राष्ट्रीय नियमन के, मानदंडन के पालन करसु.\nहमनी के यूएन पीस कीपिंग के पुनीत काम खातिर पूरा ताकत देबे के चाहीं. जवन देश अपना सेना के टुकड़ी एह काम में लगावेलें उनुका के फैसला लेबे के काम में शामिल करे के चाहीं. फैसला करे के काम में शामिल कइला से उनुकर हौसला बुलन्द होखी. ऊ बहुत बड़हन संख्या में त्याग करेके, बलिदान देबे खातिर तइयार बाड़े, आपन ताकत आ आपन समय खरचा करे ला तइयार बाड़े, बाकिर अगर हमनी का फैसला लेबे का प्रक्रिया से उनही के अलग कर देब त कब ले हमनी का यूएन पीस कीपिंग फोर्स के ताकत दे सकब, जियतार राख सकब? एहू पर गंभीरता से सोचला के जरूरत बा.\nआईं हमनी का सार्वभौमिक वैश्विक निशस्त्रीकरण आ अप्रसार खातिर अपना कोशिशन में दुगुना ताकत लगाईं जा. आजु का मुकाबले अधिका ठहराव वाला आ समावेशी विकास खातिर बिना रुकले काम करत रहीं जा. वैश्वीकरण विकास के नया ध्रुवन, नया उद्योगन, आ रोजगार के नया स्रोतन के जनम दिहले बा. बाकिर एकरा साथे अरबो लोग गरीबी आ मुफलिसी का कगारो पर जियत बा. अनेके देश अइसन बाड़े जे दुनिया में बहत आर्थिक तूफान से बहुते मुश्किल से बच पावत बाड़े. बाकिर एह सब में बदलाव ले आइल जतना संभव आजु लउकत बा ओतना पहिले कबो ना लागल रहुवे. तकनीकि बहुते कुछ संभव करा दिहले बा. एकरा के मुहैया करावे में लागे वाला खरचो में बहुते कमी भइल बा. यदि रउरा सगरी दुनिया में फेसबुक आ ट्विटर के पसार के गति में, सेलफोन के पसार के गति का बारे में सोचब त रउरो विश्वास करे के चाहीं कि विकास आ ताकत दिहला के गति में अतने तेज बढ़ाव कइल संभव बा. जाहिर बा कि हर देश के आपन राष्ट्रीय उपायो करे के पड़ी. प्रगति आ विकास के ताकत देबे ला हर सरकार के आपन जिम्मेदारी निबाहे के पड़ी. संगही हमनी ला एगो सार्थक अंतर्राष्ट्रीय भागीदारी के जरूरत बा. एक स्तर पर एकर मतलब भइल नीतियन के बेहतर समन्वय. जेहसे कि हमनी के कोशिश आपसी सहयोग के बढ़ावा देव आ दोसरा के नुकसान मत करावे. ई ओकर पहिला शर्त ह कि दोसरा के नुकसान मत चहुँपावे. एकर मतलब इहो बा कि जब हम अंतर्राष्ट्रीय व्यापारिक संबंधन के रचना करीं तब हमनी के एक दोसरा के चिंता आ हितो के धेयान राखे के चाहीं.\nजब हमनी का दुनिया में मुफलिसी के स्तर का बारे में सोचीलें त बेसिक सेनीटेसन अढ़ाई अरब लोगन के पहुँच का बहरी बा. आजु 1.3 अरब लोग ला बिजली नइखे. आ आजु 1.1 बिलियन लोग के पिए ला साफ शुद्ध पानी नइखे. त साफ लउकत बा कि बेसी पसरल आ इकट्ठा जुट के अंतर्राष्ट्रीय कार्रवाई करे के बहुते जरूरत बा. हमनी का सिरिफ आर्थिके बढ़न्ती खातिर इन्तजार ना कर सकीं. भारत में, हमरा विकास के एजेन्डा के सबले खास पहलू एही मुद्दन पर घुरियाइल बा. आ हम मानीले कि हमनी के 2015 का बाद के विकास का एजेन्डा में एही बातन पर घुरियाए के चाहीं आ ओहनी पर धेयान देबे के चाहीं. आ रहे खातिर संभवे ना, टिकाऊ सस्टेनेबुल दुनिया खातिर हमनी का काम करीं जा. एह मुद्दन पर बहुते सगरी विवाद आ दस्तावेज मौजूद बा. बाकिर हमनी का अपना चारो ओर अइसनका अनेके चीज देखीलें जवना से हमनी के चिन्तित आ आगाह हो जाए के चाहीं. आ अइसनो चीझ बाड़ी सँ जवना के देखला से हमनी का अउरी चिन्तित होखल जात बानी. जंगल, पशु-पक्षी, साफ नदी सभ, झील आ नीला आसमान. हम तीन गो बात कहल चाहब.\nपहिला बात, हमनी के चुनौतियन से निबटे ला अपना जिम्मेदारियन के निबाहे में इमानदारी बरते के चाहीं. दुनिया के लोग समिलात कार्यवाही के सुन्दर संतुलन के सकरले बा. जवना के स्वरूप कामन बट डिफरेंसिएटेड रिस्पान्सिबिलिटिज के बा आ एकरा के लगातार काम करत रहे के जमीन बनावे के पड़ी. एकर मतलब इहो ह कि बढ़-गइल देशन के फंडिंग आ तकनीकि हस्तांतरण के अपना प्रतिबद्धता के जरूर पूरा करे के चाहीं.\nदुसरका बात. राष्ट्रीय कार्यवाहियो बेहद जरूरी बा. तकनीकि बहुते कुछ संभव कर दिहले बा. जइसे फेरु से नया बनावे जोग उर्जा रिन्यूएबल इनर्जी प्रौद्योगिकी आ तकनीक. जरूरत बा त सृजनशीलता आ प्रतिबद्धता के. भारत अपना तकनीक आ बेंवत के साझा करे ला तइयार बा. जइसन कि हमनी का हालही में सार्क देशन ला एगो मुफ्त सेटेलाइट के एलान कइले बानी जा.\nतिसरका बाति. हमनी के अपना जिए के तरीका बदले के जरूरत बा. जवना उर्जा के इस्तेमाल ना भइल होखो उ सबले साफ उर्जा होले. एकरा से आर्थिक नुकसान ना होखी. अर्थ व्यवस्था के एगो नया दिशा मिली. हमनी के भारतवर्ष में प्रकृति खातिर आदरभाव आध्यात्म के अलग ना हो सके वाला हिस्सा ह. हमनी का प्रकृति के देन के पवित्र मानीले. आ आजु हम एगो अउर विषय पर धेयान खींचल चाहत बानी. जब हमनी का जलवायु में बदलाव के बाति करींले, होलिस्टिक हेल्थ केयर के बाति करीलें, प्रकृति से जुड़े के बाति करीलें, जब बैक टू बेसिक के बात करींले, तब हम ओह विषय पर खास क के रउरा सभे से एगो बाति कहल चाहत बानी.\nयोग हमनी के पुरातन पारंपरिक अमूल्य देन ह. योग मन आ शरीर, सोच आ काम, संयम आ उपलब्धि के, एकात्मकता के आ मानव अउर प्रकृति का बीच सामंजस्य के मूर्त रूप ह. ई स्वास्थ्य आ कल्याण के समहर नजरिया ह. योग सिरिफ व्यायामे ना हो के अपना आप से आ विश्व आ प्रकृति का साथ एकरस होखे के माध्यम ह. ई हमनी के जिए का तरीका में बदलाव ले आ के आ हमनी में जागरुकता पैदा क के जलवायु बदलाव से लड़े में सहायक हो सकेला. आईं हमनी का एगो अंतर्राष्ट्रीय योग दिवस मनावे के शुरूआत करीं जा.\nआखिर में, हमनी का एगो ऐतिहासिक क्षण से गुजरत बानी जा. हर युग अपना खासियत से जानल जाला. हर पीढ़ी एह बाति से इयाद कइल जाले कि ऊ अपना चुनौतियन के सामना कवना तरह कइलसि. अब हमनी का सोझा चुनौतियन का सामने खड़ा होखे के जिम्मेदारी बा. अगिला साल हमनी का (राष्ट्रसंघ) सत्तर साल के हो जाइब जा. हमनी के अपना से पूछे के पड़ी कि का हमनी का तबले तिकवीं जा जब हमनी का अस्सी भा सौ बरीस के हो जाईं? हम मानत बानी कि यूएन खातिर अगिला साल एगो अवसर बा. जब हमनी का सत्तर बरीस के सफर का बाद लेखा जोखा करे बइठीं कि कहाँ से निकलल रहीं जा, काहे ला निकलल रहीं जा, कवन मकसद दे के निकलल रहीं जा, कवन राह रहे, कहाँ चहुँपनी जा, कहाँ चहुँपे के बा? इकइसवीं सौ-बरीसा के कवन प्रकार बा, कवन चुनौती बा, ओह सब के धेयान में राखत पूरा एक साल विस्तार से विचार-मंथन होखे. हमनी यूनिवर्सिटिज के जोड़ीं, नयका पीढ़ी के जोड़ीं, जवन हमनी के पिछलका कार्यकाल के बढ़िया से मूल्यांकन करे. ओकर अध्ययन करे. आ हमनी के उहो लोग आपन विचार देव कि नयकी पीढ़ी के हमनी का अपना नयका यात्रा ला कइसे जोड़ सकीलें जा. आ एहसे हम कहत बानी कि सत्तरवाँ साल अपना आप में एगो बहुते बड़हन अवसर बा. एह अवसर के हमनी का काम में ले आवल जाव, ओहके काम में ले आ के एगो नया उर्जा का साथ, नया जीवट का साथ, नया उमंग आ उछाह का साथ, आपुस में नया विश्वास का साथ, हमनी का यूएन के सफर के एगो नया रूपरंग दीं जा. एहसे हम समुझत बानी कि सत्तरवाँ साल हमनी ला एगो बहुत बड़ मौका बा.\nआईं, हमनी का संयुक्त राष्ट्र सुरक्षा परिषद में सुधार ले आईं जा. सुधार ले आवे के अपना वादा के निभाईं जा. ई बात लमहर समय से चलल आवत बा लेकिन ओह वादन के पूरा करे के बेंवत हमनी का भुला दिहले बानी जा. आ एहसे हम फेरू से जोरदार निहोरा करत बानी कि हमनी का एह बारे में गंभीरता से सोचीं जा. आईं, हमनी का अपना पोस्ट-2015 एजेन्डा खातिर अपना प्रतिबद्धता के पूरा करीं जा.\nआईं, साल 2015 के हमनी का विश्व के प्रगति प्रवाह के एगो नया मोड़ देबे वाला साल का रूप में यादगार बनाईं. साल 2015 एगो बहुते नया सफर के शुरुआती बिन्दु का रूप में मानव इतिहास में दर्ज होखे आ ई हमहन के समहर जिम्मेदारी बा. हमरा भरोसा बा कि एह समहर जिम्मेदारी के हमनी का पूरा से निभाएब जा. रउरा सभे के बहुते बहुत धन्यवाद!\n(Full text, in Bhojpuri, of Indian P.M. Narendra Modi speech at the United Nation General Assembly 2014)\nटटको में टटका खबर : 27 सितंबर 2014, शनिचर


टोक्यो पैरालिम्पिक 2020 खेलन में जन्माष्टमी के दिन भारत खातिर शानदार रहल – टटका खबर\nAug 30, 2021 अवनी लेखरा, कांस्य पदक, टोक्यो पैरालिम्पिक 2020, देवेन्द्र झझरिया, निषाद कुमार, भाविनाबेन हसमुखभाई पटेल, योगेश कठुनिया, रजत पदक, सुन्दर सिंह गुर्जर, सुमित अंतिल, स्वर्ण पदक\n(टटका खबर, सोमार, भादो अन्हरिया अष्टमी, 2078 विक्रमी)\nटोक्यो पैरालिम्पिक 2020 खेलन में जन्माष्टमी के दिन भारत खातिर शानदार रहल. दू गो स्वर्ण, चार गो रजत आ एगो कांस्य पदक मिला के कुल्ह सात गो पदक अबहीं ले भारत का हिस्से आइल बा. आ एह पदकन के जीते में कई गो रिकार्डो बनल आ टूटल बा.\n19 बरीस के भारत के शूटर अवनी लेखरा पैरालिम्पिक में स्वर्ण पदक जीते वाली पहिलका भारतीय महिला होखे के गौरव हासिल कइली जब महिला वर्ग के आर टी 10 मीटर एयर राइफल निशानेबाजी में ऊ स्वर्ण पदक जीत लिहली. एह पदक के जीते में ऊ 249.6 अंक के विश्व रिकार्ड के बराबरी क लिहली आ पैरालिम्पिक खेल में एगो नया रिकार्ड बना दिहली.\nभाला फेंक प्रतियोगिता में हरियाणा के सोनीपत के 23 बरीस के सुमित अंतिल 68.55 मीटर दूर ले भाला फेंक के स्वर्ण पदक हासिल क लिहलन. 64.35 मीटर दूर ले भाला फेंक के देवेन्द्र झझरिया रजत पदक आ 62.58 मीटर ले भाला फेंक के सुन्दर सिंह गुर्जर कांस्य पदक जीतलन.\nडिस्कस फेंक प्रतियोगिता में योगेश कठुनिया 44.38 मीटर ले फेंक के रजत पदक हासिल कइलन. विनोद कुमार के डिस्कस फेंके में मिलल कांस्य पदक बाद में रद्द हो गइल जब देखल गइल कि ऊ एह प्रतियोगिता ला अयोग्य रहलन.\nऊँची कूद प्रतियोगिता में निषाद कुमार 2.06 मीटर ऊँचाई कूद के रजत पदक हासिल कइलन. ई एगो एशियन रिकार्डो बन गइल.\nटेबल टेनिस में भारत के भाविनाबेन हसमुखभाई पटेल के रजत पदक से संतोष करे के पड़ल.\nस्वर्ण पदक – अवनी लेखरा आ सुमित अंतिल\nरजत पदक – देवेन्द्र झझरिया, निषाद कुमार, योगेश कठुनिया, भाविनाबेन हसमुखभाई पटेल\nकांस्य पदक – सुन्दर सिंह गुर्जर


जिम्मेदार कोन हई? | Khabar Lahariya (खबर लहरिया)\nखबर लहरिया » जिम्मेदार कोन हई?\nहादसा में होलई मौत\nदिन पर दिन सड़क दुर्धटना बढ़ते जा रहल हई। लोग के जान जाई छई, ऐकर जिम्मेदार कोन छथिन? गाड़ी चालक या सरकारी व्यवस्था। जेकरा लोग खेल समझ रहल छथिन।\nअभी होली के दिन लगभग पांच मौत ठोकर लागे से हो गेलई। जब एक दिन में ऐतना मौत होई छई त पुरे राज्य में केतना मौत होतई? अगर प्रशासन व्यवस्था अउर दोषी के उपर उचित कार्यवाही के न होना भी जिम्मेवार हई। कही सड़क न रहे के कारण दुर्धटना होई छई त कही टेफिक के उचित पालन न होई छई। दोषी त पकड़ल ही न जाई छई, त कोई पकड़ायेला के बाद भी मामूली जूर्माना या मृतक के परिवार के मुआजा पर छोड़ देल जाई छई।\nअईसन नियम ही कयला न बनई छई कि ऐहन घटना न हो। कयला कि एक लाख, दु लाख रूपईया मुआवजा से लोग के जान वापस मिल जतई। लोग ऐकरा गंभीरता से कयला न लेई छथिन?


मछरी | जोगीरा\nHome भोजपुरी साहित्य भोजपुरी कथा-कहानी मछरी\nताल के पानी में गोड़ लटका के कुंती ढेर देर से बइठल रहे. गोड़ के अंगुरिन में पानी के लहर रेसम के डोरा लेखा अझुरा-अझुरा जात रहे आ सुपुली में रह-रह के कनकनी उठत रहे जे गुदगुदी बन के हाड़ में फइल जात रहे. कबहूं, झिंगवा मछरी एंड़ी भिरी आके कुलबुलाए लागत रही सन, त सऊंसे देह गनगना जात रहे. कुछ दूर पर सरपत में बेंग टरटरात रह सन आ कवनो-कवनो जब-तब पानी में कूद जात रह सन, जेकरा से ताल में चक्करदार हल्फा उठे लागत रहे आ तरेंगन में परछाहीं लहर पर टूटे लागत रहे.\nझींगुर के अजब मनहूस झनकार हवा में भर गइल रहे. नीम के फूल के गंध से मातल बेआर ढिलमिइल फिरत रहे. दिन भर के दबंक से अंउसाइल कुंती के मन भइल कि गते से पानी में उतर जाय आ अपना देह के पानी में बोर दे. चुहानी में सांझे से चूल्हा फूंकत-फूंकत ओकर जीव उजबुजा गइल रहे. मारे पसीना के लूगा देह में सट गइल रहे. कसहूं जीव जांत के, सब केहू के बीजे करा के फजिरे बरतन-बासन मले खातिर पानी ले आवे निकललि रहे. राते में डूभा, छीपा आउर बटुआ पानी में ना फुला दिआई, त बिहने जूठ अइसन खरकट जाई कि छोड़वले ना छूटी. बाकी, कुंती से पानी में उतरल ना गइल. अपना देह के आउर ढील के ऊ चुपचाप बइठल रहली.\n|बगले में, दहिने ओकरा घर के दुआर लउकत रहे. निकसार में ढिबरी धुआत रहे. ढिबरी के मइलछहूं लाल अंजोर में अपना पोंछ के मच्छड़ उड़ावत भंइस लउकत रहे. धवरा बैल कोना में बइठल पगुरात रहे. कुंती के बुझाइल कि ओकर माई सूत गइल होई आ ओकर नाक फोंय-फोंय बोलत होई, बाबूजी भी आंख मूंद के महटिवले होइहें आ दमा के मारे उनकर सांस अदहन लेखा हनर-हनर करत होई. सीतवा,गीतवा,मोतिया,गएत्रिया, अखिलखवा, कसिया सब एके खटिया पर गुड़मुड़ा के सूतल होइह सन. कवनो के लात कवनो के मूंड़ी पर चढ़ल होई, कवनो के मूड़ी लटकल होई, कवनो के गोड़ खटिया के ओरचन में बाझ गइल होई. अब ओकरा जा के सबके सोझ करे के परी.सब पिल्ला लेखा कांय-कांय किकिअइहन स आ माई कांचे नींदे जाग अगले अनराह करी- अइसन कुलच्छन ई कुतिया बिया, दिन-रात लइकन के डहकावत रहेले, एकर बस चले त ई सब के छछना-छछना के मुआ दिही. बाबूजी अलगे अपना खटिया पर से गुरगुरइहें-काहे रोवावत बाडि़स रे, हमरा के जीए देबिस कि ना. एक त हमार जीव अपने ….खों खों…आ ऊ सब ओइसहीं छोड़ दे, त माई लगिहें बिख बोले-एकर रहन देख के त हमार हित्त लहर जाता. काठ के करेजा हइस. पाथर प पाथर. एकरा कवनो गम-फिकिर हऊस. लइका मूअ सन भा जीय सन.\nघर इयाद अवते कुंती के जीव उदास हो गइल जइसे खंखार पर गोड़ पर गइल होखे. कुंती के ना चहला पर भी पहिले के याद ओकरा आंख के आगा पवंरे लागल.कुंती नौ बरिस के रहे, तबे ओकर माई मू गइल रहे. ओकरा अपना माई के मउअत सोझा लउके लागल. माई मउराइल बैगन लेखा हो गइल रहे आ ढकना में लाल मिरचाई जरा के डहल ओझा बेंट पटक-पटक के ओझाई करत रहन, फेर माई के मूंड़ी एक देने लटक गइल आ बुढिय़ा मेहरारु सब सियार लेखा फेंकरे लगली स, आजी हमरा के करेजा में जांत के माई के गुन रो-रो के गावे लगल रहे. कुछ दिन बाद बाबूजी आ चाचा मूड़ी छिलवा लेलन, खूब भोज भंडारा भइल,छौ महीना बाद नयकी माई आइल. पहिले दिन ओठ बिजुका के हमरा के देखते पूछलस-तूं ही हमरा सौत के बेटी हऊ. हम मूंड़ी हिला के कहलीं हूं. तहिया से आज ले ऊ हमार जेतना सांसत कइलस, ओतना कवनो दुस्मनो केहू के ना कइले होई. के जाने ओह जनम के कवनो कमाई से हम दस बरिस ले जीयते, छछात नरक के भोग भोग लेंली. माई के लइका भइल पांच गो त मूं गइले स. ओकरो पाप माई हमरे कपार पर थोपेले कि इहे हंड़साखिन मुअवलस. बाबूजी के दमा हो गइल. माई रोज कवनो-ना-कवनो रोग कछलहीं रहेले. चाचा माइए से आजीज आके अलगा हो गइलन. लइका देखीं त हम, खैका बनाई त हम, भंइस गोसि के सानी-पानी करीं, गवत लगाईं त हम. माई अपना हाथे खरी ना टारे. दस बरिस से दिन-रात चंग पर चढ़ल रहीला, मिजाज चरखा भइल रहेला, अतनो संवास ना मिले कि आईना में सुबहिते मुंह देखीं. सोचत-सोचत कुंती के बुझाइल कि हजारन चिऊंटी ओकरा सऊंसे देह में रेंगे लगली सन. ओकरा बुझाइल कि ओकरा देंह में देहे नइखे.\nअठमी के चनरमा, सड़ल तरबूजा के फंक लेखा बांस के फुलुंगी में अझुराइल रहे- फीका, उदास, सकुचाइल. मारे धूर के असमान सिलेट लेखा सांवर लागल रहे. पानी में डूबल-डूबल कुंती के गोड़ कठुआ गइल रहे, पेडुरी चढ़े लागल रहे. ऊ गते से आपन गोड़ पानी से बाहर निकाल लेलस. एक मन कइल कि घइला भर के घरे चलीं. ढेर रात बीत गइल. बाकि ओकरा से टकसल ना गइल, आलस ओकर गत्तर-गत्तर बान्ह देले रहे. कुंती गते से एगो खपड़ा टकटोर के अपना एंड़ी के मइल छोड़ावे लागल. चिंता से टूटल धागा फेर जोड़ा गइल. एने तीन साल से हमरा अपने चुप-चाप बइठे के मन ना करे. जहां अकेले बइठीं, मन में किसिम-किसिम के विचार उठे लागल. ई सब सोचला से फायदा. बाकि जहां इचिको संवास लागल कि फेर बैताल ओही डाढ़ पर. मनवां खराबे बात देने झुकेला. एही से जानबूझ के हरदम अपना के काम में बझवले रहीला. जेतना हमउमरिया सखी-सहेली रही सन सभ के बिआह कहिए भइल. कै गो त लरकोरिओ हो गइली सन. जहां ऊ सब बइठिह स, खाली ससुरा के बात, अपना मरद के बात. खोद-खोद के दोसरा से पूछिह सन आ रस ले ले कहिह सन. हमरा त ई सुनल इचिको नीमन ना लागे, बाकि केहू सुनइबे करे त का कान मूंद लिहीं. झूठ काहे के कहीं, जहिया ई सब देखे लागेला कि कइसन हमार ससुरा होई, कइसन सास के सुभाव होई, सबांग खिसियाह मिलिहें कि मिठबोलिया. ऊंह, कइसनो मिलस. आपन-आपन भाग ह. नइहर में सौतेली महतारी के दिन-रात के किचकिच से त नीमने होई. माई के बोली हइस, बुझाला कि चइली से मारत होखे. बाबूओ जी के मन फेर देले बिया. परियार साल बाबूजी एक जगे बात चलवलन. लइकवा दोआह रहे. डाकपीन के काम करत रहे. एक तरे से सब कुछ पक्के रहे. सखी-सहेली में केहू हमरा के मनीआडर वाली कह के चिढ़ावे, केहू लिफाफा पोसकार्ट वाली कह के चउल करे. हमहूं मने-मने गाजत रहीं कि दोआह बा त का ह. करकसा महतारी से त जान बांची. बाकि माई बेंड़ देली कि हम अपना जीयत जिनगी कुंती के बिआह दोआह बर से त ना होखे देब, नाहीं त सब केहू मेहना मारी कि सवत के बेटी रहइन, एही से दोआह के गले मढ़ देली, जिनगी भर के अकलंक के अपना माथे लिही. बाबूजी त हर बात में माई के मुंह जोहत रहेलन. लागल बात कट गइल. भितरिया बात त हम जनबे करीला, माई सोचली कि कुन्ती चल जाई, त लइका के खेलाई.\nकुन्ती के बुझाइल कि ओकरा कंठ में कुछ अंटक गइल बा दुखाता. पंजरी आ हंसुली के हाड़ में जइसे टभक अमा गइल होख, सऊंसे देह जइसे धवदाह हो गइल होखे, माथा के नस के जइसे केहू तांत लेखा तान देले होखे आ ऊ टन-टन बाजत होखे. कुन्ती के सांस तेज चले लागल चाहे गरम सांस के धार ओकर ओठ पर साफ बुझात रहे. गदराइल देह समुन्दर के हल्फा लेखा सांस के ताल प उभरत रहे, डूबत रहे, ओठ रह-रह के ओइसहीं कांप जात रहे जइसे भोरहरी के हवा में बबूर के पतई कांप जाला. बहुत दूर प मनियारा सांप के कतार लेखा छोटी लैन छकछकात चलल जात रहे. मधिम अंजोरिया बेरमिया लेखा बेदम होके गते-गते हांफत रहे. कुन्ती के एगो लमहर ठंडा सांस निकल गइल आ ओकर सऊंसे देह लूक में परल मोजराइल आम के गाछ लेखा सिंहरे लागल. अइसे कबतक चली, डेगे-डेगे खाई खंध बा. ओह दिन अछैवट सिंह के छत पर गेहूं सुखावे गइल रहीं, त उनकर भगिना गते से आके हमार नांव पूछे लागल. सुनीलवा जे पटना पढ़ेला मन त भइल कि खूब सुना दिहीं कि बहरकू तोरा हमरा नांव से मतलब. बाकि पित्त घोंट के रह गइलीं. हमार खिसिआइल मूंह देख के ऊ अपने लवट गइल. बिरीछ काका के बेटवा के भी उहे हाल, जहां हम ताल में नहाए अइलीं कि केवाड़ी का दोगा में लुका के अपना दलान पर से घंटन निहारल करी. मउगा कहीं का. मन त करेला कि कान धर के मारी दू थप्पर. सींक अइसन त बाडऩ, एको थप्पड़ के मउआर ना होइहें आ रसिया बने के सवख बा. सिलिक मिरजई पेन्ह के दिन भर चार भांवर हमरा फेरा लगावेला. हम ओकर रंग-ढंग ना चीन्हीं. बाकि बोले-उले ना. जहिया टोकलन, अइसन उघटब कि फेन हमरा सोझा आवे के नांवें ना लीहें. बाकि कब तक. अइसे कहिया ले चली.\nकुन्ती के बुझात रहे कि सांप के बिख के लहर ओकरो देंह में उठ रहल बा आ गोंइठा के धुआं में जइसे ओकर दम घोंट रहल बा आ ओकर गत्तर-गत्तर अब पारा लेखा चारो देने छितरा जाई. गांव के दखिन सिवान पर कुकुर भूंकत रहलन. खेत में सियार फेंकरत रह सन. काली माई के मंदिल से पाठ कर के चरितर काका लवटल आवत रहलें. उनका खड़ाऊं के खटर-खटर साफ सुनात रहे. कुन्ती सोचलस कि एह रात के चरितर काका ओकरा के ताल के किनारे बइठल देखिहें, त का सोंचिहें. छप्पर से घइला बुड़का के घरे चलल. निकसार के बगल में तन दहिने हट के नेनुआ के लत्तर चढ़वल रहे. ओहिजा कुछ आहट बुझाइल. कुन्ती चिहा के पुछलस-के ह. बंसी के कांपत, खखन से भरल आवाज आइल- हमार किरिया, तनी एगो बात सुन जा. मारे घबराहट के कुन्ती के हाथ-गोड़ कांपे लागल. एह समय ओकरा अपना करेजा के धड़कन साफ सुनाई देत रहे ओकरा माथा पर पसेना चुहचुहा आइल रहे आ सांस बहुत तेज हो गइल रहे. घइला थवना भिरी रख के ऊ मने-मने बंसी में खूब गरियवलस. आंगन में माई ना रहे. लड़का सभ दवरी लेखा खटिया पर पटाइल रह सन. बाबूजी के घर में दिया बरत रहे. पल्ला ओठंधावल रहे आ बुदुर-बुदुर के आवाज आवत रहे. आपन नांव सुन के कुंती गोड़ जांत के गते से जाके केवाड़ी में कान लगा के सुने लागल.\nमाई बाबूजी के समझावत रहे- एह साल कुंती के बिआह के नांव लेल, त ठीक न होई. तोहार बेरामी एह साल बहुत उखड़ गइल बा. चल बनारस रह के दवाई कराव. हमहूं ओहिजा डाक्टर से जांच कराइब. बाबूजी कहलन-से त बड़ले बा, बाकि लोग-बाग अब अंगुरी उठावता, जवान-जहान बेटी के कबले कुआंर रखबू. माई तड़प के बोलली-वाह रे, लोग बाग कही त कुंइयो में कूद जाइब. एह साल ना सही, पर साला सही, कवनो मछरी ह जे सड़ल जात बिया. बाबूजी मान गइलन- ई त ठीक कहत बाड़ू, कवनो मछरी त ह ना जे सड़ जाई. परे साल सही. कुंती के फफक-फफक के रोए के जीव करत रहे. मन करत रहे कि लाज लिहाज के छोड़ के बाबूजी से अभी जा के कह दे कि बेटी मछरी ह बाबूजी, पानी के बाहर कब तक जिही. सड़ी ना, त बिलार ले भागी.\nकसहूं रोआई जांत के कहलस-कुछ ना रे माई, बिलार रहे एगो. ……………..भाग बिल-बिल.\n–रामेश्वर सिंह कश्यप\nपिछला लेखजब एगो भोजपुरी अनुवादक राखल गईल\nअगिला लेखझूरी काका…


‘सर्वश्रेष्ठ गायक’ के अवार्ड मिलल अजीत निराला के | CinemaBhojpuri.in\n‘सर्वश्रेष्ठ गायक’ के अवार्ड मिलल अजीत निराला के\nJune 22, 2012 - कलाकार, गीत संगीत\n- Tagged: अजीत निराला.\t- no comments\t‘सर्वश्रेष्ठ गायक’ के अवार्ड मिलल अजीत निराला केहाल ही लखनऊ में ‘बिग मैजिक टी,वी.’ के ‘बिग म्यूजिक अवार्ड 2012′ में ‘बेस्ट सिंगर’ के अवार्ड गायक अजीत निराला के दिहल गइल. जवना गीत खातिर ई अवार्ड उनुका मिलल ऊ रहल ‘युवा म्यूजिक’ के हिट वीडियो अल्बम ‘मोहल्ला में बवाल हो गईल’ के गीत “तू बिहार हिलावऽ त जानी”. एह अल्बम के निर्माता काली प्रसाद, निर्देशक राम प्यासी, गीतकार आतिश जौनपुरी आ संगीतकार आकाश सावंत अउर अभिषेक दास गुप्ता हउवें.\nबिहार के मधुबनी से आइल अजीत निराला अब ले हिंदी, भोजपुरी, मैथिली, राजस्थानी, असामी वगैरह अनेके भाषा में पूरा भारत में स्टेज शो कर चुकल बाड़ें आ कइले जात बाड़न. अजीत निराला के कहना बा कि एहिजा तकले के सफर तय करे में बहुते संघर्ष करे के पड़ल. पहिला मौका मिलल रहे जोरहाट, आसाम में जहाँ रफ़ी साहब क यादगार गीत ‘ये दुनिया ये महफ़िल…’ गवला पर उनुका के ‘मो. रफ़ी स्मृति अवार्ड’ दिहल गइल रहे. बाकिर मुंबई अइला पर एगो लमहर संघर्ष क बाद ‘बजाओ डाट कॉम. के सी.एम.डी. आशुतोष पांड़े से भेंट भइला का बाद उनुकर राह आसान हो गइल आ उनुके प्रयास से ‘मोहल्ला में बवाल हो गईल’ में गीत गावे के मौका मिलल जवना ला ई अवार्डो मिलल. कहलन कि ऊ हमेशा उनकर आभारी रहीहें.\nअजीत निराला आर.के. फिल्म क्रियेशन के फिल्म ‘भौजी दबंग’ आ ‘अग्नि शपथ’ में गीत गावत बाड़ें.एह गीतन के विनय बिहारी लिखले बाड़न. .\n(अपना न्यूज के संशोधित रपट)\nमिलत जुलतमनोज तिवारी क नया संगीतमय शो ‘भारत की शान’ (2)लोटन के आत्मविश्वास के सलाम कइलन मनोज तिवारी (2)‘हम वैशाली के माटी से प्यार करी ला’ – मनोज तिवारी (2)मनोज तिवारी के स्वर लहरी में डूबत उतरात रहले दर्शक (2)अब संगीत निर्देशनो करीहें पवन सिंह (2)To the official site of Related Posts via Taxonomies.\tLeaveaReply Cancel reply


रमाकांत प्रसाद | Anjoria's Weblog\nTag Archives: रमाकांत प्रसाद\nरमाकांत प्रसाद अउर विराज भट्ट के नया रिकार्ड\nPosted on सितम्बर 4, 2012 by Anjoria\nसिनेमा भोजपुरी में निर्माता निर्देशक रमाकांत प्रसाद आ अभिनेता विराज भट्ट के टीम एगो नया रिकार्ड बनवले बिया. ई टीम अबहीं ले नौ गो फिलिम कइले बा आ नौ के नवो सुपर डुपर हिट भइल बाड़ी सँ. ई पहिलका अइसन टीम बा जवन अतना फिलिम एक संगे कइले बा.\nएह नवो फिलिमन के नाम ह ‘लागल रहा ए राजा जी’, ‘दिवाना’, ‘दाग़’, ‘दिलजले’, ‘बारूद’, ‘जान तेरे नाम’, ‘जानवर’ आ ‘हिम्मतवाला’.\nइण्डस्ट्री न्यूज, कलाकार, फिल्मकार में प्रकाशित किया गया | Tagged रमाकांत प्रसाद, रिकार्ड, विराज भट्ट\t| Leaveareply\nरमाकांत प्रसाद ले आवत बाड़े “जान तेरे नाम”\nPosted on मार्च 18, 2012 by Anjoria\n“लागल रहऽ ए राजा जी”, “दीवाना”, “दाग”, “दिलजले”, लड़ाई लऽ अंखिया”, “बारूद’’ आ हालही में रिलीज “खून पसीना” जइसन सुपरहिट फिलिम देबे वाला निर्देशक रमाकांत प्रसाद अब भोजपुरी परदा पर एगो रोमांटिक एक्शन फिल्म “जान तेरे नाम’’ ले आवे जात बाड़न.\nआदिशक्ति इंटरटेनमेंट आ सीता आर्ट्स प्रस्तुति कुमारी माई मूवीज के बैनर तले बनत एह फिल्म में भोजपुरी स्टार खेसारीलाल यादव, विराज भट्ट, तनुश्री चटर्जी, प्रिया शर्मा, नीरज पौडेल, मनीष चतुर्वेदी, देव सिंह, धामा वर्मा आ ब्रजेश त्रिपाठी के प्रमुख भूमिका बावे,\nगीतकार अशोक कुमार दीप, ब्रजेश पाण्डेय अउर प्यारेलाल यादव. संगीतकार अशोक कुमार दीप, लेखक मनोज के. कुशवाहा.\nअबहीं फिल्म के पोस्ट प्रोडक्शन चलत बावे.\n(प्रशांत निशांत के रपट से.)\nफिल्म, फिल्मकार में प्रकाशित किया गया | Tagged जान तेरे नाम, रमाकांत प्रसाद\t| Leaveareply\nRT @chamakta_choora: @indiantweeter @sftmumbai प्रकाश ली जय हो3hours ago\nRT @DrAditya_IITBHU: एक सजायाफ्ता राजनैतिक भ्रष्टाचारी नीति के पाठ को पढ़ा रहा है! twitter.com/laluprasadrjd/…3hours ago\nRT @drAtripathi7799: संजय दत्त की तीसरी पत्नी मान्यता दत्त का असली नाम दिलनवाज शेख है। मान्यता की परवरिश दुबई में हुई है. बॉलीवुड में मान्य…3hours ago\nRT @warrior_raghav: #दर्द_ए_दिल.... #IndiaStandsWithIsrael https://t.co/1tZ9mr1zSk3hours ago\nRT @ppagarwal: भाजपा जीत जाए तो लिबर्ल्स को नोकरीं मिल जाती है और हार जाती है तो भाजपा कार्यकर्ता को मोत भाजपाई करे तो क्या करे, जब नेता…4hours ago


उत्तराखंड में एगो कस्बा आ हिल स्टेशन\nनैनीताल भारतीय राज्य उत्तराखंड में एगो कस्बा आ पॉपुलर हिल स्टेशन बा। ई नैनीताल जिला के आ कुमाऊँ डिवीजन के मुख्यालयो हवे। एहिजे उत्तराखंड के हाइकोर्ट बाटे आ गवर्नर के निवास अस्थान राज भवन भी बा। पुराना समय में ई संजुक्त प्रांत के गर्मी के सीजन के राजधानी होखल करे।\nUttarakhand के नक्शा पर देखावल जाय\nCoordinates: 29°23′31″N 79°27′15″E / 29.39194°N 79.45417°E / 29.39194; 79.45417निर्देशांक: 29°23′31″N 79°27′15″E / 29.39194°N 79.45417°E / 29.39194; 79.45417\n11.73 किमी2 (4.53 बर्गमील)\nएकर नाँव एहिजे मौजूद झील के ऊपर पड़ल हवे, झीलवो के नाँव नैनी ताल हवे (ताल मने झील)। शहर बाहरी हिमालय के कुमाऊँ पहाड़ी सभ के अंतर्गत आवे ला आ एह एरिया में अउरियो कई गो छोटहन झील बाड़ी स जिनहन के ताल कहल जाला।\nनैनीताल उत्तराखंड के राजधानी देहरादून से 285 किमी के दूरी पर आ देस के राजधानी दिल्ली से करीबन 345 किमी के दूरी पर बाटे। ई 1,938 मीटर (6,358 फीट) के ऊँचाई पर बसल बाटे आ आसपास के सभसे ऊँच चोटी नैना चोटी हवे जेकर ऊँचाई 2,615 मीटर (8,579 फीट) बाटे।\n↑ "Nainital: The jewel of Kumaon". The Economic Times.\n↑ उद्धरण खराबी:Invalid <ref> tag; no text was provided for refs named dchba\n↑ "52nd Report of the Commissioner for Linguistic Minorities in India" (PDF). nclm.nic.in. Ministry of Minority Affairs. प. 18. ओरिजनल (PDF) से 25 May 2017 के पुरालेखित. पहुँचतिथी 22 December 2018.\n↑ Trivedi, Anupam (19 January 2010). "Sanskrit is second official language in Uttarakhand". Hindustan Times. पुरालेखित से पुरालेखित 1 February 2012 के. पहुँचतिथी 30 August 2017.\n↑ "Sanskrit second official language of Uttarakhand". The Hindu. 21 January 2010. पुरालेखित से पुरालेखित3March 2018 के. पहुँचतिथी 30 August 2017.\n↑ उद्धरण खराबी:Invalid <ref> tag; no text was provided for refs named KumaoniEthnologue\n"https://bh.wikipedia.org/w/index.php?title=नैनीताल&oldid=714967" से लिहल गइल\nLast edited on9अप्रैल 2022, at 13:43\nएह पन्ना पर आखिरी बेर संपादन9अप्रैल 2022 के 13:43 बजे भइल रहल।


हिंदू आतंकवाद आ कि कांग्रेस के छद्म सेक्युलरवाद – Anjoria\nJan 24, 2013 हिंदू आतंकवाद\nगृहमंत्री महोदय कांग्रेस चिंतन शिविर के मंच से एगो नायाब रहस्योद्घाटन कइलन कि संघ क प्रशिक्षण शिविरन में हिंदू आतंकवादी तइयार कइल जात बाड़े. बाद में कुछ अउरी नेता एह बात के राजनीतिक रंग देबे खातिर कहलन कि उनकर (गृहमंत्री क) कहे के मतलब रहल भगवा आतंकवाद से. भगवा आतंकवाद क बात त हमनी के चिदम्बरम साहब अरसे से उठावत रहल बाड़े. अब कांग्रेसी भगवा से आगे बढ़ के हिंदू आतंकवाद क बात करत बाड़े. ऊ त इहो कहत बाड़े कि महात्मा गांधी हिंदू आतंकवाद के भेंट चढ़ गइले. शायद ऊ आगे चल के इहो कहीहें कि यह इंदिरा जी सिख आतंकवाद क शिकार भइली आ राजीव गांधी तमिल आतंकवाद के शिकार बन गइले. भारत में आतंकवाद के बढला के कारण इहे बा कि ओकरा के अलग अलग खांचा में बांट के परिभाषित कइल आ ओही हिसाब से ओकरा से निपटे के कोशिश कइल.\nजहां ले हिंदू आतंकवाद के सवाल बा त माननीय गृहमंत्री महोदय के ई त मालूमे होई कि एह धरती पर कुल्ह आबादी में हर छठवाँ आदमी हिन्दू ह. साथ ही ई कि हिंदुअन में आतंकवाद के भावना ना के बराबर होले. ना त ई कौम अपना सगरी वीरता आ दौलत के बावजूद सैकड़न साल ले गुलाम ना रहल रहीत. एह बात के तमाम ऐतिहासिक, शास्त्रीय प्रमाण मौजूद बा कि भारत के असली खूबी दरअसल एकर सनातनी विचार धारा में बा. एही खूबी के चलते आजुओ ओकर अस्तित्व कायम बा. “यूनान मिस्र ओ रोमां सब मिट गये जहां से, अब तक मगर है बाकी नामोनिशां हमारा. कुछ बात है कि हस्ती मिटती नहीं हमारी सदियों रहा है दुश्मन दौरे जहां हमारा.” ई हिंदुत्वे ह, जवन हिन्दुस्तानी ईसाइन भा मुसलमानन के ब्रिटिश ईसाई आ अरबी मुसलमानन से अलगा करेला आ ओकरो के ओतने इज्जत देला, जतना ऊ अपना साथी के देला. दुनिया में हिन्दूए एगो अइसन कौम ह जे अवतारन पर भरोसा कइला का साथे एहू बात पर विश्वास करेले कि समय-समय पर अलग अलग रूपन में भगवान के अवतरण हो सकेला – “तदात्मानं सृजाम्यहम्”.अब तक ले के इतिहास गवाह बा कि हिंदू कबो केहू पर हमला नइखन कइले आ ना ही आपन धरम जबरदस्ती मनवावे के कोशिशे कइले बा. तैमूरलंग के कइल हिंदू कत्ल-ए-आम से लगाइत गोवा में पुर्तगाली ईसाइयन का हाथे ब्राह्मïणन के कत्ल अउर कश्मीरी पंडितों पर भइल जुल्म के प्रतिकार कातिर का कबो कवनो हिंदू संगठन कुछ कइलस? अगर गृहमंत्री जी के मालूम होखे त देश के बतावसु.\nलोग अगर आतंकवाद के सांप्रदायिक नजरिया से देखे के आदत राखी, त भगवा आतंकवाद, लाल आतंकवाद, हरा आतंकवाद, हिंदू आतंकवाद, मुस्लिम आतंकवाद, सिख आतंकवाद, तमिल भा सिंहली आतंकवाद वगैरह मुहावरे बने लागी आ चले लागी. ई नजरिया कहां ले उचित बा, एह पर बहस होखे के चाहीं आ सही नजरिया से जवन नजारा हमहन का नजर का सोझा बा, ओकरा के देखे के कोशिश होखे के चाहीं. एह तरह के बयान आ विश्लेषण कांग्रेस अपना के सेक्युलर साबित करे ला करेले. बाबरी मस्जिद के गिरल कांग्रेसी छद्म सेक्युलरवाद के आसमानी महल के गिरल रहे, ई ओकरा छद्म सेक्युलरवाद के प्रमाण बा.\nअब रहल बात संघ आ बीजेपी के, त ओकरा हाथ में भगवा झंडा बा. मुंह में नारा बा “गर्व से कहो हम हिंदू हैं”, मगर कांग्रेसियने का तरह ओकरो हिंदूवाद में निष्ठा नइखे. एकर प्रमाण बा – राम मंदिर के निर्माण ना होखल. संघ-बीजेपी राम मंदिर क नाम पर देश के साधु-संतन से पइसा के उगाही करवलें आ मंदिर बनावे क बदले ओहसे चुनाव लड़ गइले. सत्ता हासिल कइले आ तबहियों राम मंदिर ना बनवलें. सत्ता में अइला क बाद उहो तुष्टिकरण के कांग्रेसी राह धर लिहले. ई संघ-बीजेपी के छद्म हिंदूवाद के प्रमाण बा. भाजपा के छद्म हिंदूवाद के बदनाम क के सियासी लाभ लेबे के छद्म सेक्युलरवादियन के कोशिश में बदनाम कइल जात बा समस्त हिंदू जाति के. ई कहाँ ले उचित बा?\n(२४ जनवरी २०१३)


राहुल, सोनिया इहो बतावे लोग कि कवना मामिला में जमानत पर बा लोग : मोदी – टटका खबर\nMay 6, 2018 जमानत, दलित विरोधी सोनिया, नरेन्द्र मोदी, पीएम मोदी, राहुल\nहुबली, धारवाड़ (कर्नाटक) 06 मई (वार्ता) प्रधानमंत्री नरेंद्र मोदी आजु संयुक्त प्रगतिशील गठबंधन के अध्यक्षा सोनिया गांधी आ कांग्रेस अध्यक्ष राहुल गांधी पर आरोप लगावत कहलन कि महतारी बेटा पांच हजार करोड़ रुपिया के घोटाला का मामिला में जमानत पर चलत बावे लोग. एह लोग के चाहीं कि जनता के बतावसु कि आखिर कवन बाति ला एह लोग के जमानत लेबे के पड़ल बा.\nएगो बड़हन जनसभा के संबोधित करत पीएम मोदी कहलन कि सार्वजनिक जीवन के कुछ मर्यादा होले आ ओकरा के तूड़े के ना चाहीं. बाकिर ओकरा के तूड़ल जा रहल बा आ जो तूड़त बा ओकरा एकर कीमत चुकावहीं के पड़ी. दोसरा पर अछरंग लगावे से पहिले अपना ओर झाँके के चाहीं आ देश के बतावे के चाहीं कि एह लोग के कवना मामिला में जमानत मिलील बा आ कवना कारण एह लोग का खिलाफ केस लिखाइल बा.\nकांग्रेस पर जनता के पइसा लूटे के आरोप लगावत भाजपा नेता आ पीएम मोदी कहलन कि कमीशन खोरी का चलते विकास के काम ना हो पावे. कहलन कि अटल बिहारी वाजपेयी सरकार में बनल हुबली अंकोला रोड के योजना एह लोग का चलते अबहीं ले लटकल बा. धारवाड़ सहित कर्नाटक के सात गो शहरन के स्मार्ट सिटी बनावे ला 14 हजार करोड़ के योजना में से सिद्दारामैया सरकार के आठ सौ करोड़ दीहल जा चुकल बा बाकिर ई लोग अबहीं ले महज 12 करोड़ रुपिया खरचले बा.\nआजु सोनिया के दलित विरोधी आचरण के बात उजागर करत पीएम मोदी कहलन कि अपना दलित विरोधी रुझान का चलते आजु ले सोनिया गाँधी राष्ट्रपति रामनाथ कोविन्द से शिष्टाचारो मुलाकात करे नइखी गइत जबकि साल भर हो गइल जब दलित नेता के राष्ट्रपति चुनल गइल.\nबुरहान ब्रिगेड के पांच गो आतंकियन के मार गिरावल गइल


तिसरका दौर के मतदान से पहिले एकानबे लोकसभा सीट प प्रचार बंद – टटका खबर\nApr 8, 2014 2014 चुनाव, लोकसभा चुनाव\nलोकसभा चुनाव के तिसरका दौर के चुनाव बियफे के होखे वाला बा आ एहसे ओह इलाकन में प्रचार करे के काम आजु मंगल साँझ से बंद हो गइल.\nएह दौर के मतदान में दिल्ली समेत 14 राज्यन के 91 सीट पर वोट डालल जाई. दिल्ली, हरियाणा आ केरल के सगरी सीट प वोट एही दौर में पूरा हो जाई. साथही उत्तर प्रदेश, महाराष्ट्र आ ओडिशा के दस-दस सीट, मध्य प्रदेश के नौ गो, बिहार के छह गो, झारखंड के चार गो अउर छत्तीसगढ़, जम्मू कश्मीर आ चंडीगढ़ के एक-एक सीट पर वोट डालल जाई.\nएह दौर में लोकसभा अध्यक्ष मीरा कुमार, केंद्रीय मंत्री कमलनाथ, कपिल सिब्बल, चौधरी अजित सिंह, कृष्णा तीरथ, शशि थरूर अउर ई अहमद, सेनाध्यक्ष रहल जनरल वीके सिंह, भाजपा अध्यक्ष रहल नितिन गडकरी, फिल्मी कलाकार राज बब्बर, जया प्रदा आ नगमा, आम आदमी पार्टी के नेता योगेद्र यादव, लोक जन शक्ति पार्टी के चिराग पासवान अउर हरियाणा के मुख्यमंत्री भूपेंद्र सिंह हुड्डा के बेटा दीपेंद्र हुड्डा के किस्मत के फैसला हो जाई.\nबिहार में एह दिने सासाराम (सु), काराकाट, औरंगाबाद, गया (सु), नवादा आ जमुई (सु) संसदीय क्षेत्र के वोट पड़ी.\nपहिला दौर के मतदान में महज छह सीट के वोट करावल गइल. दुसरका दौर के वोट बुध9अप्रैल के पड़ी. एहमें अरुणांचल प्रदेश आ मेघालय के दू दू सीट, आ मणिपुर अउर नागालैंड के एकएक सीट के वोट शामिल बा. मिजोरम के वोट अब 12 तारीख के पड़ी.


When Raja opposed Indira Gandhi Emergency in meeting also wrote Mahabharata Script Bhojpuri Special: भरल मीटिंग में इंदिरा गांधी के विरोध कइले रहन मासूम रजा, मुस्लिम होके भी लिखलें महाभारत! – News18 Hindi\nBhojpuri Special: भरल मीटिंग में इंदिरा गांधी के विरोध कइले रहन मासूम रजा, मुस्लिम होके भी लिखलें महाभारत!\nराही मासूम रजा (Rahi Masoom Raza) विचारधारा से वामपंथी, पढ़ल अलीगढ़ मुस्लिम विश्वविद्यालय से. बाकिर गुन अइसन कि सभे मुग्ध रहे. त डॉ रजा बहुमुखी प्रतिभा के धनी रहले ह.\nLast Updated : January 22, 2021, 14:12 IST\nलोकप्रिय सीरियल “महाभारत” में “ माता श्री”, “पिता श्री”, “भ्राता श्री” और “भांजे” के संबोधन जरूरे रउवां सभे के याद होई. एह पवित्र संबोधन के लुप्त हो चुकल परंपरा के फेर से जीवंत कइले मशहूर लेखक राही मासूम रजा. महाभारत सीरियल लिखला का बाद एगो इंटरव्यू में राही मासूम रजा कहले कि हम अतीत के वर्तमान से जोड़े खातिर महाभारत सीरियल के लिखे के जिम्मा लिहनीं. हम बतावल चहनीं कि चार हजार साल पुरान घटना आधुनिक युग संगे कइसे कनेक्ट हो सकेला. बीआर चोपड़ा 104 एपीसोड वाला एह सीरियल के बनावला का बाद कहले कि जब डॉ रजा महाभारत के पहिला एपीसोड के स्क्रिप्ट लिखि के हमरा के सुनावत रहले त पहिला लाइन हमरा के मुग्ध क दिहलसि- “मैं समय हूं.”\nपूर्वी उत्तर प्रदेश में जनम लेबे वाला डॉ रजा कहत रहले ह कि गंगा जी हमरा नस में बाड़ी. हमरा भीतर बहतारी. लोग हिंदू- मुसलमान के बात कहेला. बाकिर डॉ रजा त मुसलमान रहले आ ऊ हिंदू धर्म के महान धर्मग्रंथ महाभारत में अइसन डूबि के स्क्रिप्ट आ डायलॉग लिखले कि दर्शक पर जादू हो गइल. विचारधारा से वामपंथी, पढ़ल अलीगढ़ मुस्लिम विश्वविद्यालय से. बाकिर गुन अइसन कि सभे मुग्ध रहे. त डॉ रजा बहुमुखी प्रतिभा के धनी रहले ह. उनुकरा विराट व्यक्तित्व आ कृतित्व के मूल्यांकन जतने कइल जाउ, अधूरे रही.\nराही मासूम रज़ा ( जन्म- 1 सितंबर, 1927- मृत्यु- 15 मार्च 1992) के जनम गाजीपुर जिला के गंगौली गांव में भइल रहे आ प्रारंभिक शिक्षा-दीक्षा गंगा किनारे गाजीपुर शहर के एगो मुहल्ला में भइल रहे. जब ऊ 11 साल के रहले त उनुका टीबी (ट्यूबरकुलोसिस) रोग हो गइल. फेर पोलियो हो गइल. एह कारन उनकर पढ़ाई कुछ साल खातिर छूटि गइल, बाकिर इंटरमीडियट कइला का बाद ऊ अलीगढ़ आ गइले आ एइजा से एमए कइला का बाद उर्दू में `तिलिस्म-ए-होशरुबा' पर पीएच.डी. कइले. बचपन में पोलियो झेलला के कारण चलत का बेर हलका सा लंगड़ात रहले ह.\nपीएच.डी. कइला के बाद डॉ राही अलीगढ़ मुस्लिम विश्वविद्यालय, अलीगढ़ के उर्दू विभाग में प्राध्यापक हो गइले. ओही घरी ऊ भारतीय कम्युनिस्ट पार्टी के सदस्य बनि गइले. विचारधारा साम्यवादी रहे. जबकि उनुकर पिता बशीर हसन आबिदी कांग्रेसी रहले. अलीगढ़ मुस्लिम विश्वविद्यालय में भी डॉ रजा के मन ना लागल. काहें से कि ऊ नान कंप्रोमाइजिंग (हर बात के ना माने वाला) रहले ह. एकरा कारन अलीगढ़ विश्वविद्यालय के उर्दू विभाग में उनुकर कई गो विरोधी हो गइल रहे लोग. नतीजा ई भइल कि उनुका अलीगढ़ छोड़े के परल. करीब 40 साल उमिर होत- होत 1967 में ऊ बंबई आ गइले. शुरू में बंबई में उनुका बहुत दिक्कत झेले के परल. एइजा हिंदी के दूगो लेखक उनुकर मदद कइल लोग- “धर्मयुग” के संपादक धर्मवीर भारती आ “सारिका” के संपादक कमलेश्वर. ई दूनो पत्रिका टाइम्स आफ इंडिया समूह के रहली सन.\nअलीगढ़ में ही उनुकर मुलाकात नय्यरा जी से भइल आ आखिरकार डॉ रजा आ नय्यरा जी शादी क लिहल लोग. बंबई में साहित्य लेखन के साथे ऊ फिल्मन खातिर पटकथा/ संवाद भी लिखे लगले. फिल्म से उनुकरा शुरू से प्यार रहे. छात्र जीवन में डॉ रजा खूब फिल्म देखत रहले. एगो फिल्म के तीन- तीन बार देखसु आ फिल्म पर नोट लिखसु. त बंबई में उनुका स्ट्रगल में दूगो हिंदी साहित्यकारन के साथ रहे. दूनो लोग कहानी लिखे के पहिलहीं एडवांस पेमेंट क देत रहल लोग. एसे डॉ रजा के आर्थिक स्थिति बिगड़े ना पावे. तबो हाथ तंग त रहबे कइल. बाद में उनुकर दोस्ती बीआर चोपड़ा आ राज खोसला नियर बडका फिल्मकारन से हो गइल. ओह लोगन के फिल्म डॉ रजा लिखे लगले. कुछे दिन बाद उनुकर गिनती चोटी के पटकथा लेखक के रूप में होखे लागल.\nई ढेर लोग ना जानत होई कि डॉ रजा, सन 1965 के भारत-पाकिस्तान युद्ध में शहीद भइल वीर अब्दुल हमीद के जीवनी- “छोटे आदमी की बड़ी कहानी” लिखले बाड़े. “आधा गांव”, “नीम का पेड़”, “कटरा बी आर्ज़ू”,” टोपी शुक्ला”, “ओस की बूंद”, “दिल एक सादा कागज” उनकर प्रसिद्ध उपन्यास हउवन स. राही मासूम रजा का बारे में एगो घटना सुनीं- 'फ़िल्म राइटर्स एसोसिएशन' एक बार इंदिरा गांधी आ इमर्जेंसी के समर्थन में एगो प्रस्ताव पास करवावे के कोसिस कइलस. राही मासूम रज़ा अकेले लेखक रहले जे एकर विरोध कइले. बाकी सब लोग इमरजेंसी के समर्थन कइल, डॉ रजा विरोध में खड़ा रहले. सब लोग कहल कि रउवां विरोध में मीटिंग से बाहर चलि जाईं. त डॉ रजा कहले कि ना मीटिंग में रहब आ इमर्जेंसी के विरोध करब.\nडॉ रजा के रिश्तेदार नदीम हसनैन कहत रहलन ह कि जब डॉ रजा कहीं बाहर जात रहले ह त हमेशा शेरवानी आ अलीगढ़ी पाजामा पहिरत रहले ह. उनकर शेरवानी कभी रंगीन ना रही. हमेशा ऊ क्रीम कलर के शेरवानी पहिरत रहले ह. चश्मा हमेसा काला रही. हालांकि उनुकरा आंख में कौनो समस्या ना रहल ह. ऊ कभी चौकी/पलंग भा चटाई पर ना बइठत रहले ह, खड़ा होके आपन रचना पढत रहले ह. उनुकर लगाव मनुष्य आ मनुष्यता से रहल ह. एगो समय ऊहो रहे जब डॉ रजा “आफ़ताब नासिरी” के नाम से जासूसी उपन्यास लिखत रहले. बाकिर ई बात बंबई आवे के पहिले के ह.\nराही के बेटा नदीम खां, खुद एगो बड़ सिनेमा फ़ोटोग्राफ़र रहि चुकल बाड़े, ऊ बतावत रहले ह कि बंबई में बैंड स्टैंड में जहां ऊ लोग रहत रहे, ओइजा उनुकर छोट भाई रहे लागल. ऊ अढाई कमरा के फ़्लैट रहे. डॉ रजा के ख़ास बात ई रहे कि उनकर दरवाज़ा 24 घंटे खुला रहत रहे. दुपहरिया में दस्तर-ख़्वान बिछा दिहल जात रहल ह. जे आइल होखे 10 लोग होखे चाहे 15 लोग, सबका के खाना खियावल जात रहल ह. माने रोज अधिके खाना बनी. पुणे फिल्म इंस्टीट्यूट में नदीम खां के सहपाठी मशहूर अभिनेता नसीरुद्दीन शाह आ ओमपुरी भी कई बार कवनो बहाना से खाना खाए आ जात रहल ह लोग. फिल्म निर्माता लोग दोसरा लेखकन के आपन फिल्म लिखे खातिर होटल में कमरा बुक क देत रहल ह, शराब के इंतजाम क देत रहल ह. बाकिऱ डॉ रजा होटल में ना जइहें. अपना घरहीं रहि के लिखत रहले ह. अपना घर के हाल में तकिया पीठ पर क के लेट जात रहले ह आ लिखे लागत रहले ह. ऊ एके साथे चार- पांच गो स्क्रिप्ट पर काम करत रहले ह. लोग आवता- जाता बाकिर उनुकर लेखन निरंतर चलत रही. उनुका पत्नी के कव्वाली सुने के शौक रहल ह. ऊ कव्वाली के कैसेट बजावत रहिहें बाकिर डॉ रजा लिखे में डूबल रहिहें. कौनो चीज के उनुका पर असर ना परी.\nशुरू में महाभारत लिखे खातिर राही मासूम रजा तेयार ना भइले. कुछ लोग डॉ रजा के नांव पर विरोध भी कइले. अगिले दिने डॉ रजा बीआर चोपड़ा के फोन कइले- चोपड़ा साहब, महाभारत के स्क्रिप्ट हम्हीं लिखबि. बीआर चोपड़ा कहि चुकल बाड़े कि राही मासूम रजा भारतीय संस्कृति आ सभ्यता के बहुत बड़ अध्येता हउवन. ओह घरी डॉ रजा जीयत रहले. अंतिम दिनन में बंबई में भीतर से अकेला महसूस करत रहले. उनुका लागे कि सब अपना काम से उनुका लगे आवता. काम भइल आ ऊ आदमी नापाता. प्रेम आ चुंबकीय संबंध खतम होत जाता. एही पर ऊ एगो कविता लिखले-\nखड़ी दोपहर दरवाजे पर\nमन के अंदर रात\nगूंगा आंगन, गूंगे कमरे\nकरे न कोई बात\nकिस आवाज की टहनी पर हम\nदिल की बात उतारें\nकिस डाली पर झूलें\nकिस पोखर को पत्थर मारें\nसारे रस्ते याद हैं मुझको\nहम कैसे खो जाएं.......\n(लेखक विनय बिहारी सिंह वरिष्ठ पत्रकार हैं.)\nNews in Bhojpuri UP उत्तर प्रदेश झारखंड पटना बिहार भोजपुरी न्यूज रांची लखनऊ


हो गया मिलना बहुत ज़रूरी -चल पगली! Lyrics – Lyrics in Hindi\nLyrics in hindi - हो गया मिलना बहुत ज़रूरी -चल पगली! Lyrics


सिकंदरपुर - विकिपीडिया\nगुलाबों का शहर\nनिर्देशांक: 26°02′N 84°03′E / 26.033°N 84.050°E / 26.033; 84.050निर्देशांक: 26°02′N 84°03′E / 26.033°N 84.050°E / 26.033; 84.050\nसिकंदरपुर भारतीय राज्य उत्तर प्रदेश के बलियाँ जिला में एगो नगर पंचायत आ कस्बा बा। ई अपनहीं नाँव के तहसील के मुख्यालय भी हवे।\nसिकंदरपुर के स्थापना लोदी बंस के राजा सिकंदर लोदी कइले रहलें आ उनहीं के नाँव पर एकर नाँव सिकंदर पुर पड़ल। ई गुलाब की खेती खातिर मशहूर हऽ। पुराना समय में ई इतर के ब्यापार के बहुत मशहूर जगह रहल।\nसाल 2011 के भारतीय जनगणना के आँकड़ा अनुसार सिकंदर पुर नगर पंचायत में कुल 15 वार्ड सभ में 23,986 लोग निवास करत रहल जेह में 12,512 मरद 11,474 आ मेहरारू लोग रहल।\nएही आँकड़ा के अनुसार, सिकंदरपुर में लिंगानुपात 917 महिला प्रति 1000 पुरुष रहल, जे उत्तर प्रदेश राज्य के औसत लिंगानुपात 912 से थोरिके सा ऊपर रहल। हालाँकि, छोट लइकी-लड़िकन के लिंगानुपात 894 रहल जे राज्य के औसत 902 से तुलना में कम रहल। सिकंदर पुर में साक्षरता के दर 77.08 % रहल जे राज्य के औसत 67.68 % से आगे रहल। इहाँ मरदाना साक्षरता 83.70 % आ जानना साक्षरता 69.88 % रहल।\nगुलाब के खेती आ उद्योग[संपादन]\nसिकंदरपुर पुराना जमाना से गुलाब के खेती आ गुलाब के अर्क से बने वाला इतर, गुलाब जल आ गुलाब शकरी खातिर मशहूर रहल बा। गुलाब शकरी एक तरह के शरबत बनावे के सामान हवे, चीनी के गोल गोल लड्डू नियर गोला जेह में गुलाब के महक बसल होले आ पानी में डारला पर तुरंते घुल जाला।\nहाल के समय में इहाँ के एह उद्योग के स्थिति खराब भइल बा आ सिकंदरपुर के गुलाब उद्योग के खतम होखे के संका बतावल जा रहल बाटे। कुछ मात्रा में अभिन ले इहाँ से बिदेस खातिर गुलाबजल के निर्यात होला जेकरा कारन इहाँ ई रोजगार चल रहल बाटे।\n↑ V. N. Vashist; B. K. Bahl (1978). The Essential Oil and Perfumery Industry in North India. Essential Oil Association of India. प. 21.\n↑ "Sikanderpur City Population Census 2011 - Uttar Pradesh". Census2011.co.in. पहुँचतिथी 2017-05-04.\n↑ "Rose City Ballia - बेनूर हो गई गुलाबों की नगरी , Ballia News In Hindi". amar Ujala. 2016-03-15. पहुँचतिथी 2017-05-04.\n"https://bh.wikipedia.org/w/index.php?title=सिकंदरपुर&oldid=473592" से लिहल गइल\nबलियाँ जिला के शहर\nएह पन्ना पर आखिरी बेर संपादन 30 जून 2017 के 20:05 बजे भइल रहल।


नीक-जबून-3– Anjoria\nOctober 27, 2016 कार्यकारी सम्पादक नीक-जबून, साहित्य 0\nदीया-दियरी के दिन बहुरल\nतीन-चार दिन पहिले कपड़ा-ओपड़ा कीने खातिर निकलल रहीं जा. प्लेटफॉर्म प चढ़ते जवन लउकल, ओसे त चका गइलीं हम. जहाँ एक दिन पहिलहूँ खोजला पर पिछला जनम के दिया-दियरी मिलेले आ ऊहो जइसन-तइसन, ओहिजा रेलवे स्टेशन पर कई गो दियरी, रूई के बाती आ माचिस एक साथ पैक कइके मिल रहल बा आ ऊहो जगह-जगह पर. धन्य बाड़े भारतीय, भावना में बहिहें त सभ पीछा आ वैचारिकता में त पुछहीं के नइखे, दुनिया लोहा मानेले. नीक लागल. आतंकवाद केहूके भावे ना. चीन का उल्टा चलला के ई नतीजा ह कि बाजार के रुख बदलि गइल. अब बाजारो के सोचेके परी कि “जनविरोधी आ राष्ट्रविरोधी काम कइलऽ कि गइलऽ.” अब ना चाहीं केहूके चाक-चीक, दिये-दियरी से हमनी के काम चलि जाई. चलीं, अनासे एगो बड़हन काम हो गइल. कोंहार अपना शिल्पकला के कोसत-कोसत छोड़ेके स्थिति में आ गइल रहले हा. जइसहीं दीया-दियरी के दिन बहुरल कि उनुकरो मन हरियरा गइल आ अब त चानिये चानी बा. साँच कहीं त बरियार आदिमी ना होखे. समय होखेला. समये घाव देला आ ऊहे भरबो करेला.\nदिवाली के परब नगिचाइल बा बाकिर मन में ऊ उत्साह नइखे. मन नइखे होत कि टीवी के समाचार देखल जाव. एगो डर समाइले रहता. सीमा पर भा कश्मीर से कवनो दुखदायी खबर जनि आओ. अइसना में जब केहूँ पाकिस्तानियन के तरफदारी करेला भा असहिष्णुता के बात करेला त हमरा नजर का सोझा जइसे सुग्रीव आ जाले. बड़ भाई दुश्मन के पिठियावत गुफा में ढुकि गइल आ साहेब दुआरी प एगो बरियार पत्थर ओठँघाके किष्किंधा लवटि अइले आउर निश्चिंत गद्दी पर बइठि गइले. आजु-काल्ह जेकरे के देखीं, शुरू हो जाता. स्वतंत्रता आ स्वच्छंदता के अंतर लोग भुलाए लागल बाड़े, कर्ट्सी-मैनर के त बाते छोड़ दीं. बढ़िया समय ना कहाई. तबो हर स्थिति में दिवाली धूमधाम से मनो- ईहे हम चाहबि. स्वदेशी से देश के भावना जुड़ रहल बा. देश अपना थाती के पहचाने आ याद करे लागल बा. ई शुभ बा. नीमन दिन अब दूर नइखे. हम त ईहे शुभकामना करबि कि जइसे दीया-दियरी के दिन बहुरल ओसहीं हर मनई के दिन बहुरो, समाज के समरसता भंग करेवाली प्रवृत्ति के विनाश होखो आ सभका मन में प्रेम, सम्मान आ सद्भाव के उजास होखो.